C 214/1

Avviż tal-Kummissjoni

Gwida dwar il-Pjanijiet għall-Irkupru u r-Reżiljenza fil-kuntest tar-REPowerEU

(2022/C 214/01)

Mill-adozzjoni tar-Regolament dwar il-Faċilità għall-Irkupru u r-Reżiljenza (“RRF”) (1), il-kuntest ġeopolitiku nbidel b’mod konsiderevoli. L-invażjoni Russa tal-Ukrajna kellha impatt drastiku fuq is-soċjetà u fuq l-ekonomija tal-Unjoni. Dawn l-isfidi ġeopolitiċi mingħajr preċedent jagħmluha saħansitra aktar importanti u urġenti li titnaqqas id-dipendenza tal-UE fuq il-fjuwils fossili, b’mod partikolari dawk importati mir-Russja, inkluż permezz ta’ implimentazzjoni sħiħa tal-proposti fil-pakkett “lesti għall-mira ta’ 55 %”, kif ukoll li jiżdied l-użu tal-enerġija rinnovabbli u li tkompli tijieb l-effiċjenza enerġetika. Biex tindirizza dawn l-isfidi, u fuq talba tal-Kunsill Ewropew, fit-18 ta’ Mejju 2022 il-Kummissjoni ppubblikat pjan REPowerEU li jistabbilixxi azzjonijiet Ewropej konġunti f’dan il-qasam li jissupplimenta l-miżuri meħuda fir-rigward tas-sigurtà tal-provvista u l-ħżin tal-enerġija. B’mod partikolari, il-pjan REPowerEU jipproponi sett ta’ azzjonijiet biex tiġi ffrankata l-enerġija, jiġu diversifikati l-provvisti u titħaffef it-tranżizzjoni tal-Ewropa lejn enerġija nadifa.

— L-iffrankar tal-enerġija jista’ jinkiseb fil-livell tal-unitajiet domestiċi, tal-bini, tat-trasport u tal-industrija, u fil-livell tas-sistema tal-enerġija billi tingħata spinta lill-effiċjenza enerġetika.

— Id-diversifikazzjoni tal-provvisti tal-gass tista’ ssir billi jiżdied l-ammont ta’ importazzjonijiet tal-LNG u importazzjonijiet mill-pipelines minn fornituri mhux Russi kif ukoll billi jiżdiedu l-livelli tal-bijometan u tal-idroġenu rinnovabbli jew ħieles mill-fjuwils fossili.

— Biex titħaffef it-tranżizzjoni tal-Ewropa lejn enerġija nadifa, is-sehem tal-enerġija rinnovabbli fit-taħlita tal-enerġija jeħtieġ li jiżdied u jeħtieġ li jittieħdu miżuri biex jiġu indirizzati l-ostakli infrastrutturali u regolatorji kif ukoll in-nuqqas ta’ ħaddiema u ħiliet.

Dawn it-tliet settijiet ta’ interventi huma appoġġati billi l-investimenti u r-riformi jingħaqdu b’mod intelliġenti.

L-RRF jista’ jkollu rwol importanti fil-mobilizzazzjoni u fl-implimentazzjoni tar-riżorsi disponibbli fil-livelli Ewropej u nazzjonali sabiex jintlaħqu l-objettivi tal-pjan REPowerEU. Biex il-qafas tal-RRF ikun mgħammar aħjar biex jindirizza b’mod effettiv l-objettivi tal-pjan REPowerEU, il-Kummissjoni ressqet proposta mmirata biex temenda r-Regolament RRF bil-ħsieb li tindirizza l-objettiv REPowerEU (il-“proposta tal-Kummissjoni għar-Regolament dwar il-kapitoli REPowerEU fil-pjanijiet għall-irkupru u r-reżiljenza”). L-għan huwa li jiġi pprovdut mingħajr dewmien il-qafas meħtieġ biex jiġi żgurat li l-investimenti u r-riformi li jsaħħu r-reżiljenza tal-enerġija tal-UE jiġu mobilizzati malajr kemm jista’ jkun. Il-proposta tiddefinixxi sett speċifiku ta’ objettivi tar-REPowerEU li għandhom jirfdu l-investimenti u r-riformi li għandhom jiġu inklużi fil-pjanijiet eżistenti għall-irkupru u r-reżiljenza (“RRPs”) bħala parti mill-kapitoli dedikati tar-REPowerEU. Barra minn hekk, tipprovdi għal sorsi ta’ finanzjament dedikati għall-finanzjament tal-miżuri rilevanti.

Il-modalitajiet għat-tfassil tal-kapitli tar-REPowerEU huma spjegati f’din il-Gwida. Din il-Gwida hija ffukata fuq il-proċess biex jiġu mmodifikati l-pjanijiet eżistenti filwaqt li l-gwida ta’ Jannar 2021 (2) tibqa’ valida għat-tħejjija tal-RRPs b’mod ġenerali.

Il-Parti 1 ta’ din il-Gwida tispjega r-raġunijiet legali disponibbli għall-modifika tal-RRPs adottati. Il-Parti 2 hija marbuta mat-tħejjija u mal-kontenut tal-kapitolu tar-REPowerEU. Tispeċifika wkoll l-informazzjoni li l-Istati Membri għandhom jissottomettu lill-Kummissjoni rigward ir-raġunijiet, l-objettivi u n-natura tal-bidliet fl-RRPs tagħhom.

Meta jkunu qegħdin iħejju l-bidliet fl-RRPs tagħhom sabiex jirriflettu l-Kapitoli tar-REPowerEU, huwa importanti li jenfasizzaw il-prinċipji li ġejjin:

— Jenħtieġ li l-Istati Membri jkomplu jiffokaw fuq l-implimentazzjoni tal-RRPs eżistenti, biex jippermettu l-progress permezz tal-objettivi intermedji u tal-miri, filwaqt li titqies ir-rilevanza tagħhom f’dak kollu li jirrigwarda l-irkupru aktar mgħaġġel mill-impatt ekonomiku tal-pandemija u jsiru aktar reżiljenti.

— Jenħtieġ għalhekk li l-modifika tal-RRPs tkun ġustifikata sew u limitata għall-firxa ta’ sitwazzjonijiet deskritti f’din il-Gwida sabiex tippermetti adozzjoni u mobilizzazzjoni rapidi tal-investimenti u r-riformi addizzjonali.

— L-ambizzjoni tal-RRPs ma tistax titnaqqas, inkluż b’mod partikolari fir-rigwarda ta’ riformi li jindirizzaw ir-rakkomandazzjonijiet speċifiċi għall-pajjiż. L-investimenti u r-riformi addizzjonali kkontemplati għall-RRP rivedut għandhom jiffokaw fuq l-objettivi tar-REPowerEU.

Werrej

PARTI I: QAFAS ĠENERALI GĦALL-MODIFIKA TAL-PJANIJIET GĦALL-IRKUPRU U R-REŻILJENZA 3

Introduzzjoni 3

I. Finanzjament esklużiv għar-riformi u għall-investimenti inklużi fil-kapitoli tar-REPowerEU 4

1. Artikolu 21a – riżorsi ġodda għar-REPowerEU 4

A) Trasferimenti minn fondi Ewropej skont l-Artikolu 26a tar-Regolament dwar Dispożizzjonijiet Komuni(UE) 2021/1060 (ir-“RDK”) 4

B) Allokazzjoni mill-Fond Agrikolu Ewropew għall-Iżvilupp Rurali 6

II. Raġunijiet għall-modifika tal-RRPs 7

1. L-Artikolu 14(2) tar-Regolament RRF: reviżjoni tal-pjan sabiex jintalab self 7

2. L-Artikolu 18(2) tar-Regolament RRF: aġġornament tal-pjan 9

3. L-Artikolu 21 tar-Regolament RRF: emenda jew sostituzzjoni tal-pjan minħabba li l-pjan jew parti minnu ma għadhiex tista’ tinkiseb minħabba ċirkostanzi oġġettivi. 11

4. Ħarsa ġenerali lejn il-proċeduri 13

5. Ħarsa ġenerali lejn il-modifiki possibbli tal-pjanijiet 13

PARTI II: GWIDA DWAR L-IŻVILUPP U L-PREŻENTAZZJONI TA’ ADDENDA 14

I. Il-kapitolu tar-REPowerEU 14

1. Il-bażi legali u l-objettivi ta’ REPowerEU 14

2. Kontenut tal-kapitoli tar-REPowerEU 15

3. Valutazzjoni tal-kapitolu tar-REPowerEU 19

II. Gwida ġenerali għall-modifika tal-RRPs 21

1. Objettivi tal-modifiki 21

A) Rispons komprensiv u bbilanċjat b’mod adegwat għas-sitwazzjoni ekonomika u soċjali / kontribuzzjoni għas-6 pilastri 22

B) Rabta mas-CSRs u mas-Semestru Ewropew 22

C) L-impatt ġenerali tal-RRP 23

D) Koerenza 23

E) L-ugwaljanza bejn il-ġeneri u l-opportunitajiet indaqs għal kulħadd 23

F) Proġetti transfruntiera u multinazzjonali 23

G) L-għajnuna mill-Istat 24

2. Deskrizzjoni tal-bidliet 24

A) Deskrizzjoni tar-riformi u tal-investimenti 24

B) Id-dimensjonijiet ekoloġiċi u diġitali 25

C) Trekkjar klimatiku u ttaggjar diġitali 26

D) La tagħmilx ħsara sinifikanti (DNSH) 26

E) Awtonomija strateġika miftuħa 27

F) Objettivi intermedji, miri, skeda ta’ żmien 28

G) Finanzjament u kostijiet 28

3. Il-komplementarjetà u l-implimentazzjoni tal-RRPs 29

A) Konsistenza ma’ inizjattivi oħrajn 29

B) Il-komplementarjetà tal-finanzjament 29

C) L-evitar ta’ finanzjament doppju 29

D) L-implimentazzjoni 30

E) Il-proċess ta’ konsultazzjoni 30

F) Il-kontrolli u l-awditjar 31

G) Il-komunikazzjoni 31

ANNESS: STRUMENTI FINANZJARJI 32

PARTI I

QAFAS ĠENERALI GĦALL-MODIFIKA TAL-PJANIJIET GĦALL-IRKUPRU U R-REŻILJENZA

Introduzzjoni

F’konformità mar-Regolament RRF u mal-proposta tal-Kummissjoni sabiex jiġi emendat ir-Regolament RRF, Stat Membru jista’ jipproponi bidliet f’RRP li jkun ġie adottat qabel għall-finijiet li ġejjin:

— biex l-Artikolu 21a jibbenefika mill-kategorija l-ġdida ta’ appoġġ finanzjarju mhux ripagabbli għar-REPowerEU,

— biex l-Artikolu 21b jibbenefika minn riżorsi minn programmi ta’ ġestjoni kondiviża (Fondi skont ir-Regolament dwar Dispożizzjonijiet Komuni, u l-Fond Agrikolu Ewropew għall-Iżvilupp Rurali) għal REPowerEU,

— l-Artikolu 14(2): reviżjoni tal-pjan li jakkumpanja talba għal self,

— l-Artikolu 18(2): aġġornament tal-pjan biex iqis il-kontribuzzjoni finanzjarja massima aġġornata wara l-kalkolu msemmi fl-Artikolu 11(2),

— l-Artikolu 21: emenda jew preżentazzjoni ta’ pjan ġdid f’każ li l-pjan li jinkludi l-objettivi intermedji u l-miri, ma jkunx jista’ jitwettaq minħabba ċirkostanzi oġġettivi.

Meta jimmodifikaw l-RRPs tagħhom, l-Istati Membri huma mħeġġin jagħmlu dan abbażi ta’ verżjoni konsolidata tal-pjan inizjali tagħhom li jenħtieġ li jirrifletti l-bidliet introdotti matul il-fażi ta’ valutazzjoni u jkunu konsistenti għal kollox mad-deċiżjonijiet ta’ implimentazzjoni rispettivi tal-Kunsill. L-Istati Membri li ma jkunux ikkonsolidaw il-pjan inizjali tagħhom huma mistiedna jagħmlu dan qabel ma jimmodifikaw il-pjan tagħhom. L-Istati Membri għandhom jippreżentaw pjanijiet modifikati fil-forma ta’ addendum għall-pjanijiet konsolidati tagħhom.

Kwalunkwe modifika tal-pjanijiet adottati tinvolvi valutazzjoni ġdida f’konformità mal-Artikolu 19 tar-Regolament RRF. Il-Kummissjoni se tapplika l-kriterji ta’ valutazzjoni rilevanti għall-RRP kollu, mifhum bħala l-RRP li jkun ġie adottat qabel flimkien mal-bidliet ippreżentati.

Imbagħad, il-valutazzjoni pożittiva tal-Kummissjoni ta’ pjan modifikat tkun trid tiġi approvata mill-Kunsill bl-adozzjoni ta’ deċiżjoni ta’ implimentazzjoni proposta mill-Kummissjoni, f’konformità mal-Artikolu 20 tar-Regolament RRF. Dan għandu jiġi segwit, fejn meħtieġ, bl-iffirmar ta’ ftehim ta’ finanzjament u/jew self, ġdid jew emendat, bejn il-Kummissjoni u l-Istat Membru kkonċernat u, qabel kwalunkwe ħlas, l-iffirmar ta’ arranġamenti operazzjonali.

Meta jissottometti RRP modifikat, l-Istat Membru kkonċernat għandu jispeċifika b’mod ċar il-bażi legali għall-bidliet proposti fil-pjan tiegħu, akkumpanjat mill-ġustifikazzjoni meħtieġa mill-artikolu/i korrispondenti tar-Regolament RRF. It-talba għal modifika tal-pjan tista’ tkun ibbażata fuq kwalunkwe waħda mid-dispożizzjonijiet legali msemmijin hawn fuq, jew kombinazzjoni tagħhom.

Sabiex jiġi ottimizzat il-proċess ta’ modifiki tal-pjanijiet, kull Stat Membru huwa mistieden jikkombina l-modifiki previsti kollha tal-pjan tiegħu f’talba waħda li trid tiġi ppreżentata lill-Kummissjoni. Il-ftehim(iet) ta’ finanzjament u/jew ta’ self li jsegwu l-modifiki ta’ pjan ibbażat fuq taħlita ta’ bażijiet legali (sa fejn dawn jinkludu l-Artikolu 18(2)) jista’/jistgħu jiġi/u ffirmat(i) minn Jannar 2023.

Qabel ma jissottomettu l-RRPs modifikati, l-Istati Membri huma mistidnin sabiex l-ewwel jidħlu fi djalogu informali mas-servizzi tal-Kummissjoni. Dan id-djalogu, simili għal dak li sar qabel is-sottomissjoni tal-RRPs inizjali, għandu l-għan li jgħin lill-Istati Membri jħejju l-modifiki tal-RRP.

I. Finanzjament esklużiv għar-riformi u għall-investimenti inklużi fil-kapitoli tar-REPowerEU

1. Artikolu 21a – riżorsi ġodda għar-REPowerEU

Il-Proposta tal-Kummissjoni għal Regolament dwar il-kapitoli REPowerEU f’dak li jirrigwarda l-pjanijiet ta’ rkupru u reżiljenza tintroduċi kategorija ġdida ta’ appoġġ finanzjarju mhux ripagabbli. Dawn ir-riżorsi jistgħu jintużaw biss sabiex jiffinanzjaw ir-riformi u l-investimenti inklużi fil-kapitolu REPowerEU msemmi fl-Artikolu 21c(1) tar-Regolament RRF, kif emendat mill-proposta tal-Kummissjoni (ara t-taqsima dedikata fil-Parti II).

L-Istati Membri li jixtiequ jibbenefikaw minn dawn ir-riżorsi addizzjonali għandhom jippreżentaw l-RRPs (għal dawk mingħajr pjanijiet adottati) jew l-RRPs modifikati f’konformità mal-proposta tal-Kummissjoni għal Regolament dwar il-kapitoli REPowerEU fil-pjanijiet ta’ rkupru u reżiljenza (“Proposta tal-Kummissjoni”). L-Istati Membri huma mħeġġin jagħmlu l-preżentazzjonijiet tagħhom kmieni kemm jista’ jkun wara t-30 ta’ Ġunju 2022, sabiex jippermettu t-teħid rapidu tar-riżorsi disponibbli għall-implimentazzjoni tal-objettivi urġenti tar-REPowerEU, kif ukoll sabiex jiffaċilitaw l-iżborż ta’ dan l-appoġġ finanzjarju addizzjonali. L-iskedi tal-pagament parzjali tal-kontribuzzjoni tar-REPowerEU se jiġu integrati mal-iskedi ta’ pagamenti parzjali tal-Istati Membri għall-appoġġ finanzjarju mhux ripagabbli u għas-self diġà adottati.

A) Trasferimenti minn fondi Ewropej skont l-Artikolu 26a tar-Regolament dwar Dispożizzjonijiet Komuni(UE) 2021/1060 (ir-“RDK”)

Fil-kuntest tal-proposta tal-Kummissjoni, ġiet proposta emenda għar-Regolament dwar Dispożizzjonijiet Komuni sabiex tiġi introdotta possibbiltà ġdida għat-trasferimenti għall-RRF. Skont l-Artikolu 26a tal-RDK li għadu kif ġie propost, l-Istati Membri għandhom il-possibbiltà li jittrasferixxu sa 7,5 % tal-allokazzjoni nazzjonali tal-fondi tal-RDK lill-RRF (barra mill-5 % diġà previsti mill-Artikolu 7 tar-Regolament RRF). Trasferimenti bħal dawn huma addizzjonali għall-possibbiltà ta’ trasferiment tar-riżorsi prevista skont l-Artikolu 26 tal-RDK.

Il-Kapitolu REPowerEU u l-fondi tal-politika ta’ koeżjoni jikkondividu l-objettiv komuni li jappoġġaw it-tranżizzjoni tal-enerġija, li jfisser li l-investimenti biex titrawwem aktar effiċjenza enerġetika u aktar żvilupp ta’ sorsi ta’ enerġija rinnovabbli jistgħu jiġu appoġġati taħt iż-żewġ tipi ta’ strumenti. Fid-dawl tat-tisħiħ tas-sinerġiji bejn dawn il-politiki, l-Istati Membri jingħataw il-parir li jiffinanzjaw investimenti preċedenti taħt l-RRF, li l-perjodu ta’ żmien tagħha jibqa’ għaddej sal-2026, u jiffinanzjaw investimenti aktar tard taħt il-fondi tal-Politika ta’ Koeżjoni, li fid-dawl tar-regola N+3 jistgħu jappoġġaw l-investimenti sal-2029. L-emenda proposta tal-Artikolu 21b tar-Regolament RRF tistabbilixxi li t-trasferimenti jiffinanzjaw miżuri ġodda inklużi fil-kapitolu REPowerEU. Għal dan il-għan, l-Istati Membri se jkunu meħtieġa jippreżentaw RRP (modifikat) inkluż kapitolu REPowerEU li jiddeskrivi r-riformi u l-investimenti li għandhom jiġu appoġġati. L-Istat Membru jista’ jittrasferixxi biss skont l-Artikolu 26a l-ammont li huwa meħtieġ għall-finanzjament tal-kostijiet ta’ riformi u investimenti ġodda, sabiex jiġi żgurat li l-fondi minn ġestjoni kondiviża jappoġġaw miżuri addizzjonali u biss meta l-Istat Membru jkun diġà talab trasferimenti minn dak il-Fond speċifiku sal-limitu massimu ta’ 5 % stabbilit fl-Artikolu 26.

L-investimenti fl-infrastruttura u t-teknoloġiji waħedhom mhumiex biżżejjed biex jiżguraw tnaqqis tad-dipendenza mill-fjuwils fossili. Ir-riżorsi għandhom ikunu ddedikati għat-taħriġ mill-ġdid u t-titjib tal-ħiliet tan-nies, biex il-forza tax-xogħol tkompli tiġi mgħammra b’ħiliet ekoloġiċi. Dan huwa konformi mal-objettiv tal-Fond Soċjali Ewropew Plus, li għandu l-għan li jappoġġa lill-Istati Membri fil-kisba ta’ forza tax-xogħol b’ħiliet u reżiljenti li tkun lesta għad-dinja tax-xogħol futura. Fid-dawl ta’ dan, ir-riżorsi trasferiti mill-Fond Soċjali Ewropew Plus jenħtieġ li jgħinu fl-appoġġ ta’ miżuri għat-taħriġ mill-ġdid u t-titjib tal-ħiliet tal-forza tax-xogħol. Il-Kummissjoni se tivvaluta jekk il-miżuri inklużi fil-Kapitoli REPowerEU jikkontribwixxux b’mod sinifikanti għall-appoġġ ta’ rikwalifikazzjoni tal-forza tax-xogħol lejn ħiliet ekoloġiċi.

L-Istati Membri jistgħu jitolbu tali trasferimenti, bħala parti mill-Ftehim ta’ Sħubija tagħhom jew permezz ta’ emendi fil-programm. Għal talbiet ta’ trasferiment li jsiru permezz ta’ emendi tal-programm, jistgħu jiġu trasferiti biss riżorsi għal snin kalendarji futuri. Madankollu, dan ma għandu l-ebda impatt fuq l-ammont totali li jista’ jiġi ttrasferit, li huwa sa 7,5 % tal-allokazzjoni nazzjonali inizjali.

L-Istati Membri għandhom jiddiskutu mal-Kummissjoni l-aħjar għażla abbażi tal-istat ta’ avvanz tal-Ftehimiet ta’ Sħubija u tal-programmi rispettivi tagħhom.

Jekk ikun diġà ġie adottat Ftehim ta’ Sħubija, u programm wieħed jew aktar ikunu għadhom ma ġewx adottati, jista’ jintalab trasferiment awtonomu permezz ta’ notifika lill-Kummissjoni ta’ reviżjoni ta’ sett limitat ta’ informazzjoni dwar il-ftehim ta’ sħubija (il-punti (c), (e) u (h) tal-Artikolu 11(1) tal-RDK ikunu l-ammonti li għandhom jiġu ttrasferiti u l-ġustifikazzjoni, it-tqassim tar-riżorsi skont il-kategorija tar-reġjun, kif ukoll il-lista ta’ programmi ppjanati bl-allokazzjonijiet finanzjarji skont il-fond u l-kontribuzzjoni nazzjonali korrispondenti skont il-kategorija tar-reġjun).

Meta programm diġà jkun ġie adottat u jeħtieġ li jiġi emendat sabiex jirrifletti trasferiment bħal dan, tiġi segwita proċedura ta’ adozzjoni simplifikata. Tabilħaqq, għall-kuntrarju tal-proċedura tas-soltu stabbilita fl-Artikolu 40(2) tal-RDK, il-kumitat ta’ monitoraġġ għandu jiġi kkonsultat fir-rigward tal-emenda, iżda l-qbil minn qabel tiegħu ma għandux ikun meħtieġ.

Barra minn hekk, il-Kummissjoni tapprova l-emenda għall-programm fi żmien xahar mis-sottomissjoni tiegħu.

Riżorsi Globali għal kull Stat Membru għall-perjodu mill-1 ta’ Jannar 2021 sal-31 ta’ Diċembru 2027

Stat Membru Allokazzjoni inizjali 2021-2027 (mEUR) Allokazzjoni nazzjonali totali Art. 26a - Trasferiment massimu (7,5 %) EDRF FSE+ Koeżjoni FEMSA BE 1 152 1 168 0 40 2 361 202 BG 5 741 2 625 1 266 85 9 718 732 CZ 10 426 2 701 6 365 30 19 523 1 485 DK 141 120 0 201 462 38 DE 10 913 6 527 0 212 17 652 1 384 EE 1 693 503 820 97 3 113 230 IE 396 508 0 142 1 046 89 EL 11 452 5 845 3 023 375 20 695 1 533 ES 23 540 11 153 0 1 120 35 814 2 654 FR 9 070 6 675 0 567 16 312 1 263 HR 5 356 1 983 1 182 244 8 764 653 IT 26 615 14 535 0 518 41 668 3 157 CY 467 222 178 38 906 67 LV 2 493 711 1 039 135 4 378 321 LT 3 464 1 136 1 419 61 6 081 457 LU 15 15 0 0 30 4 HU 13 360 5 507 2 602 38 21 507 1 629 MT 474 124 165 22 786 59 NL 506 414 0 98 1 018 97 AT 537 394 0 7 938 86 PL 47 417 14 913 9 283 512 72 125 5 413 PT 11 497 7 497 3 399 379 22 771 1 689 RO 17 070 8 239 3 538 162 29 009 2 191 SI 1 538 727 718 24 3 007 229 SK 8 117 2 404 1 613 15 12 150 926 FI 888 605 0 72 1 564 124 SE 863 707 0 116 1 685 144 EU-27 215 021 97 958 36 610 5 310 355 083 26 869

B) Allokazzjoni mill-Fond Agrikolu Ewropew għall-Iżvilupp Rurali

Skont il-proposta tal-Kummissjoni dwar ir-REPowerEU, l-Istati Membri għandu jkollhom il-possibbiltà li jittrasferixxu parti mill-allokazzjoni tal-Fond Agrikolu Ewropew għall-Iżvilupp Rurali (FAEŻR) lill-Faċilità għall-Irkupru u r-Reżiljenza. Se jiżdied artikolu ddedikat mar-Regolament (UE) 2021/2115 dwar il-Pjan Strateġiku tal-PAK biex tiġi introdotta possibbiltà ġdida għal trasferimenti lejn l-RRF. L-Istati Membri jistgħu jagħżlu li jallokaw 12,5 % tal-allokazzjoni inizjali tal-FAEŻR lejn ir-riformi u l-investimenti inklużi fil-kapitolu REPowerEU. Jenħtieġ li l-Istati Membri jużaw din l-allokazzjoni f’konformità mal-emenda proposta għar-Regolament RRF biex jappoġġaw miżuri għall-investimenti fl-azjendi agrikoli għall-benefiċċju tal-bdiewa jew tal-gruppi ta’ bdiewa, fiż-żieda tal-produzzjoni tal-enerġija rinnovabbli u tal-bijometan sostenibbli, jiġifieri prodott minn skart organiku u residwi agrikoli u tal-foresti, kif ukoll biex tingħata spinta lill-effiċjenza enerġetika billi jitnaqqas l-użu ta’ fertilizzanti sintetiċi.

Biex jibbenefikaw mill-fondi allokati mill-FAEŻR, l-Istati Membri huma meħtieġa jippreżentaw RRP (modifikat) inkluż kapitolu REPowerEU li jiddeskrivi r-riformi u l-investimenti appoġġati mill-fondi allokati.

L-Istati Membri jistgħu jitolbu tali allokazzjoni, bħala parti mill-Pjanijiet Strateġiċi tal-PAK tagħhom jew permezz tal-emendi tagħhom. F’dan ir-rigward, jenħtieġ li l-Istati Membri u l-Kummissjoni jiddiskutu dwar l-aħjar għażla fuq il-bażi tal-istat ta’ avvanz tal-Pjan Strateġiku tal-PAK tagħhom. Tali emenda ma għandhiex tgħodd għall-għadd massimu ta’ talbiet għal emenda previsti fl-Artikolu 119 (7).

Jenħtieġ li l-fondi allokati skont l-Artikolu 81a tar-Regolament dwar il-Pjan Strateġiku tal-PAK jintefqu fuq miżuri kompatibbli u f’sinerġija mal-qafas strateġiku stabbilit mill-Istat Membru għall-appoġġ għall-agrikoltura u għaż-żoni rurali, f’koerenza mal-objettivi tal-Pjanijiet Strateġiċi tal-PAK. Il-partijiet ikkonċernati involuti fil-proċess tal-pjanijiet strateġiċi tal-PAK jenħtieġ li jiġu kkonsultati, meta jitħejja l-Kapitolu REPowerEU skont l-RRF. Qed jiġi ssuġġerit li l-Ministeri tal-Agrikoltura u/jew l-awtoritajiet ta’ Ġestjoni inkarigati mill-implimentazzjoni tal-FAEŻR ikunu involuti fil-proċess peress li għandhom esperjenza diretta ta’ dawn il-proġetti taħt il-FAEŻR.

Meta l-Pjan Strateġiku tal-PAK diġà jkun ġie adottat u jeħtieġ li jiġi emendat sabiex jirrifletti trasferiment bħal dan, tiġi segwita proċedura ta’ adozzjoni simplifikata. Tabilħaqq, għall-kuntrarju tal-proċedura tas-soltu stabbilita fl-Artikolu 119(6) tar-Regolament (UE) 2021/2115 dwar il-Pjanijiet Strateġiċi tal-PAK, il-Kummissjoni għandha tadotta jew tirrifjuta l-Pjan Strateġiku tal-PAK emendat mhux aktar tard minn xahar (1) wara li tirċievi s-sottomissjoni. Dawn l-iskadenzi qosra għall-adozzjoni mill-Kummissjoni għandhom l-għan li jiżguraw li l-proċess ta’ implimentazzjoni tal-ippjanar strateġiku għall-PAK ikompli kif ippjanat, u li jiżguraw li jingħata appoġġ rapidu lill-bdiewa kemm taħt il-PAK kif ukoll taħt il-kapitolu REPowerEU tal-RRF.

Barra minn hekk, il-finanzjament allokat għall-RRF jiġi inkluż fl-allokazzjoni tal-allokazzjoni finanzjarja minima għall-interventi li jindirizzaw l-objettivi speċifiċi marbuta mal-ambjent u mal-klima msemmija fl-Artikolu 93 tar-Regolament dwar il-Pjan Strateġiku tal-PAK.

Allokazzjoni inizjali tal-FAEŻR (2023–2027) Art 81a – trasferiment massimu ta’ 12,5 % BE 414 51 BG 1 410 176 CZ 1 296 161 DK 380 47 DE 5 461 682 EE 440 55 IE 1 558 194 EL 2 785 348 ES 5 402 675 FR 7 297 912 HR 1 486 185 IT 6 750 843 CY 119 14 LV 587 73 LT 977 122 LU 62 7 HU 2 084 260 MT 100 12 NL 366 45 FI 2 600 325 PL 6 600 825 PT 2 703 337 RO 4 835 604 SI 551 68 SK 1 295 161 FI 1 772 221 SE 1 059 132 EU27 60 393 7 549

II. Raġunijiet għall-modifika tal-RRPs

1. L-Artikolu 14(2) tar-Regolament RRF: reviżjoni tal-pjan sabiex jintalab self

Sabiex jappoġġaw riformi u investimenti ġodda mressqin fil-pjanijiet modifikati, l-Istati Membri xorta jistgħu jibbenefikaw minn finanzjament bil-kundizzjonijiet ta’ finanzjament favorevoli ħafna tas-self tal-RRF. L-Istati Membri huma partikolarment imħeġġin jiddependu fuq dan is-sors konsiderevoli ta’ finanzjament li l-Kummissjoni tista’ tagħti sa tmiem l-2023 sabiex jiġu ffinanzjati riformi u investimenti addizzjonali li jaċċelleraw l-implimentazzjoni tal-objettivi tar-REPowerEU.

L-iskadenza finali għas-sottomissjoni tat-talbiet kollha għal self, inklużi dawk allokati skont l-Artikolu 14(6) tar-Regolament RRF, hija l-31 ta’ Awwissu 2023, kif stabbilita fl-Artikolu 14(2) tar-Regolament RRF.

A) Valutazzjoni tat-talbiet għal appoġġ b’self

F’konformità mal-Artikolu 14(1) tar-Regolament RRF, l-appoġġ b’self jista’ jingħata sal-31 ta’ Diċembru 2023. Għaldaqstant, il-ftehimiet kollha ta’ self għandhom jidħlu fis-seħħ sal-31 ta’ Diċembru 2023. Għalhekk, qabel dik id-data, il-Kummissjoni u l-Istati Membri kkonċernati għandhom jiffirmaw il-ftehimiet ta’ self u l-Kummissjoni għandha tirċievi l-opinjonijiet legali li jiċċertifikaw li jkunu ġew issodisfati r-rekwiżiti kostituzzjonali u legali kollha relatati mad-dħul fis-seħħ ta’ dawn il-ftehimiet.

Talba għal appoġġ b’self għandha tkun motivata bir-reqqa u għandha tinkludi, b’mod partikolari:

— ġustifikazzjoni tal-ħtiġijiet finanzjarji ogħla;

— lista tar-riformi u tal-investimenti addizzjonali, bl-objettivi intermedji u bil-miri korrispondenti;

— stimi tal-kostijiet għall-RRP rivedut.

Ħtiġijiet finanzjarji ogħla jistgħu jirriżultaw jekk:

— L-Istat Membru kkonċernat iressaq riformi u investimenti addizzjonali.

— L-Istat Membru kkonċernat li titnaqqaslu l-kontribuzzjoni finanzjarja massima tiegħu u, b’hekk, jimmodifika l-RRP tiegħu sabiex jibdel uħud mill-miżuri minn għotjiet għal self, sabiex ma jnaqqasx l-ambizzjoni ġenerali tal-pjan tiegħu.

Jekk Stat Membru jitlob self sabiex jiffinanzja biss miżuri li jimplimentaw l-objettivi tar-REPowerEU, l-informazzjoni deskritta hawn fuq jenħtieġ li tiġi integrata fil-kapitolu REPowerEU (ara l-Parti II, it-Taqsima I dwar il-kapitolu REPowerEU).

Fuq il-bażi ta’ din l-informazzjoni, il-Kummissjoni se tivvaluta t-talbiet għal self fuq bażi individwali għal kull Stat Membru. Fil-valutazzjoni tagħha, il-Kummissjoni tikkunsidra l-kontribuzzjoni tal-finanzjament addizzjonali għall-objettivi tal-RRF u, b’mod partikolari, jekk il-miżuri addizzjonali li għandhom jiġu appoġġati minn self jindirizzawx l-isfidi identifikati fir-rakkomandazzjonijiet speċifiċi għall-pajjiż (“CSRs”) tal-2022 u l-għanjiet tar-REPowerEU.

B) Ċirkostanzi eċċezzjonali skont l-Artikolu 14(6) tar-Regolament RRF

F’ċirkostanzi eċċezzjonali, u soġġett għad-disponibbiltà tar-riżorsi, l-ammont tal-appoġġ fil-forma ta’ self jista’ jiżdied aktar minn 6,8 % tal-ING, f’konformità mal-Artikolu 14(6) tar-Regolament RRF. Abbażi tal-prosposta tal-Kummissjoni, meta jiġi applikat dan l-artikolu, il-Kummissjoni u l-Kunsill għandhom jikkunsidraw il-ħtiġijiet tal-Istat Membru rikjedenti, kif ukoll it-talbiet għal appoġġ b’self skont dan ir-Regolament diġà ppreżentat jew ippjanat li jiġi ppreżentat minn Stati Membri oħrajn, filwaqt li jiġu applikati l-prinċipji ta’ trattament ugwali, ta’ solidarjetà, ta’ proporzjonalità u ta’ trasparenza, – simili għall-prassi li ssegwi l-Kummissjoni meta talloka lill-Istati Membri envelop ta’ self taħt SURE.

Sabiex jiġi ffaċilitat it-trattament ordnat tat-talbiet għal self ta’ aktar minn 6,8 %, l-Istati Membri huma mistiedna jikkomunikaw l-intenzjoni tagħhom li jieħdu self malajr kemm jista’ jkun u mhux aktar tard minn 30 jum wara d-dħul fis-seħħ tar-Regolament għall-kapitoli REPowerEU kapitoli fil-pjanijiet għall-irkupru u r-reżiljenza.

C) Informazzjoni addizzjonali dwar is-self

Il-kundizzjonijiet ta’ finanzjament għas-self tal-RRF huma vantaġġużi ħafna minħabba l-ħruġ bi klassifikazzjoni għolja tal-UE u domanda qawwija tal-investituri. Il-ftehimiet ta’ self konklużi bejn l-Istati Membri u l-Kummissjoni jistipulaw li r-ripagamenti amortizzati tal-kapital jibdew biss wara perjodu ta’ grazzja ta’ 10 snin, li jippermetti lill-Istati Membri jibbenefikaw mit-tkabbir miġjub mir-riformi u mill-investimenti qabel ma jibdew ir-ripagament. Wara l-perjodu ta’ grazzja inizjali, l-Istati Membri jkollhom jagħmlu ripagamenti annwali li jikkorrispondu għal 5 % tal-ammonti żborżati. Dawk il-kundizzjonijiet jiġu implimentati bl-istess mod għall-Istati Membri kollha li jirċievu self mill-RRF.

F’Lulju 2021, il-Kummissjoni ppubblikat Deċiżjoni li tistabbilixxi kif il-kostijiet imġarrba għall-finanzjament kollettiv tan-NextGenerationEU jiġu allokati lill-Istati Membri li jirċievu self mill-RRF (3). Il-kostijiet rilevanti huma allokati lill-Istati Membri mutwatarji fuq il-bażi tas-sehem relattiv tagħhom ta’ appoġġ finanzjarju riċevut. Din il-metodoloġija tal-allokazzjoni tal-kostijiet u l-implimentazzjoni tagħha jiżguraw bażi oġġettiva, ġusta u dokumentata b’mod ċar għall-kalkolu u għall-allokazzjoni tas-sehem rispettiv tal-kostijiet lill-Istati Membri li jirċievu self mill-RRF. Il-benefiċċji ta’ dawn il-kundizzjonijiet attraenti ta’ finanzjament jingħaddew lill-Istati Membri li jirċievu self mill-RRF (4).

2. L-Artikolu 18(2) tar-Regolament RRF: aġġornament tal-pjan

Skont l-Artikolu 18(2) tar-Regolament RRF, l-Istati Membri jistgħu wkoll jaġġornaw l-RRPs tagħhom sabiex iqisu l-kontribuzzjoni finanzjarja massima aġġornata wara l-kalkolu msemmi fl-Artikolu 11(2). Il-kontribuzzjoni massima finali se tiġi aġġornata mill-Kummissjoni sat-30 ta’ Ġunju 2022. Wara l-aġġornament, l-Istat Membru jkollu l-possibbiltà li jissottometti pjan aġġornat, skont l-Artikolu 18(2) tar-Regolament RRF. Il-modalitajiet għall-aġġornament tal-pjanijiet u l-firxa tal-modifiki mistennijin jiddependu min-natura tal-bidla fl-allokazzjoni finali (jiġifieri, reviżjoni ’l fuq jew ’l isfel).

Sabiex jiġi rifless l-aġġornament tal-kontribuzzjoni finanzjarja massima u jiġi impenjat legalment l-ammont li jikkorrispondi għal 30 % tal-kontribuzzjoni finanzjarja kkalkolata f’konformità mal-Anness III tar-Regolament RRF, il-ftehim ta’ finanzjament għandu jiġi emendat fl-2023. Huwa importanti li l-fondi kollha jiġu impenjati qabel il-31 ta’ Diċembru 2023. Għalhekk, meta jkunu qegħdin iħejju t-talbiet għall-aġġornament tal-pjanijiet tagħhom, l-Istati Membri għandhom jagħtu biżżejjed żmien kemm għall-valutazzjoni tal-Kummissjoni kif ukoll għall-proċedura ta’ approvazzjoni mill-Kunsill.

Irrispettivament minn jekk Stat Membru jiddeċidix li jimmodifika l-RRPs tiegħu, il-kontribuzzjoni finanzjarja massima l-ġdida trid tiġi espressa f’deċiżjoni ta’ implimentazzjoni ġdida tal-Kunsill, bil-profil tal-ħlas li jiġi aġġustat sabiex iqis il-bidliet fil-kontribuzzjoni finanzjarja massima. Il-modalitajiet preċiżi tal-aġġustament tal-profil tal-pagamenti parzjali jkollhom jiġu indirizzati b’mod bilaterali bejn l-Istat Membru u l-Kummissjoni.

A) Reviżjoni ’l fuq

L-Istati Membri li jibbenefikaw minn kontribuzzjoni finanzjarja massima ogħla huma ferm imħeġġin jagħmlu użu sħiħ mill-fondi addizzjonali disponibbli billi jipproponu riformi u investimenti ġodda jew iżidu dawk li huma diġà previsti. Huwa importanti li l-miżuri li għadhom kif ġew proposti jenħtieġ li jikkontribwixxu għall-objettivi tar-REPowerEU. Sabiex jinkiseb benefiċċju mill-kontribuzzjoni finanzjarja massima sħiħa, jenħtieġ li l-kostijiet stmati ta’ dawn ir-riformi u l-investimenti l-ġodda, bl-objettivi intermedji u bil-miri addizzjonali korrispondenti, tal-anqas jikkorrispondu għad-differenza bejn il-kostijiet stmati tal-RRP adottat qabel u l-kontribuzzjoni finanzjarja massima l-ġdida.

B’mod importanti, minħabba n-natura bbażata fuq il-prestazzjoni tal-RRF, l-ammont addizzjonali li jirriżulta mir-reviżjoni ’l fuq tal-kontribuzzjoni finanzjarja ma għandux jintuża sabiex jikkumpensa għal żieda fil-kostijiet stmati tal-miżuri inklużi fl-RRPs diġà adottati. Il-valutazzjoni tal-istimi tal-kostijiet saret bħala parti mill-valutazzjoni tal-RRPs inizjali. Barra minn hekk, jekk Stat Membru jagħżel li ma jibbenefikawx miż-żieda fil-kontribuzzjoni finanzjarja massima, ma hemm l-ebda ħtieġa għal pjan aġġornat u lanqas għall-aġġornament tad-deċiżjoni ta’ implimentazzjoni tal-Kunsill.

Fl-aħħar nett, numru ta’ Stati Membri ħejjew l-RRPs oriġinali tagħhom b’kost totali stmat li jaqbeż il-kontribuzzjoni finanzjarja massima inizjali, peress li stennew reviżjoni ’l fuq ta’ dik il-kontribuzzjoni. Jekk il-kontribuzzjonijiet aġġornati tagħhom jibqgħu fil-limiti tal-kostijiet totali stmati tal-RRPs diġà approvati tagħhom, dawn l-Istati Membri jistgħu jibbenefikaw mill-fondi addizzjonali mingħajr ma jkollhom għalfejn jaġġornaw l-RRPs tagħhom.

B) Reviżjoni ’l isfel

Anke jekk titnaqqas il-kontribuzzjoni finanzjarja massima finali tagħhom, l-Istati Membri huma mħeġġin ikomplu jimplimentaw l-RRPs adottati tagħhom, filwaqt li jiddependu fuq sorsi alternattivi ta’ finanzjament. Minħabba l-importanza tar-riformi u tal-investimenti inklużi fl-RRPs sabiex jiġu indirizzati l-isfidi li jiffaċċjaw l-Istati Membri, l-implimentazzjoni tagħhom jenħtieġ li tibqa’ prijorità importanti. Jekk Stat Membru xorta waħda jkun jixtieq jaġġusta l-aġenda ta’ investiment jew ta’ riforma tal-RRP tiegħu, ikollu jissottometti pjan aġġornat.

Reviżjoni ’l isfel tal-kontribuzzjoni finanzjarja massima finali ma tiġġustifikax tnaqqis fil-grad jew it-tneħħija tar-riformi mill-pjanijiet. Fil-fatt, ir-riformi jinvolvu ftit kostijiet jew l-ebda kostijiet assoċjati u, bħala tali, ma humiex marbutin mad-daqs tal-kontribuzzjoni finanzjarja massima. Barra minn hekk, il-pjan rivedut għadu jrid jissodisfa l-kriterji kollha ta’ valutazzjoni, u b’mod partikolari jindirizza s-sett sostanzjali kollu jew sett sostanzjali ta’ CSRs.

Sabiex jikkumpensaw għall-kontribuzzjoni finanzjarja massima mnaqqsa u jindirizzaw l-objettivi tar-REPowerEU, minbarra li jiddependu fuq il-fondi nazzjonali, l-Istati Membri li jiffaċċjaw reviżjoni ’l isfel huma mħeġġin jagħmlu użu mill-għażliet li ġejjin:

— Jitolbu self permezz tal-RRF,

— Trasferimenti mill-politika ta’ koeżjoni kif stabbilit skont l-Artikolu 26 tar-Regolament dwar Dispożizzjonijiet Komuni u l-Artikolu 7(1) tar-Regolament RRF,

— Imexxu l-investimenti li se jitlestew sa tmiem l-2023 mill-RRF għall-Fondi Strutturali u ta’ Investiment Ewropej għall-perjodu ta’ programmazzjoni 2014-2020, inkluż permezz ta’ REACT-EU, f’konformità mar-regola N+3,

— Imexxu xi investimenti ppjanati skont l-RRF għall-programmi tal-politika ta’ koeżjoni tal-2021-2027,

Self li jikkumpensa r-reviżjoni ’l isfel

Kif imsemmi hawn fuq, l-Istati Membri jistgħu jitolbu self sal-31 ta’ Awwissu 2023. Għażla għall-ikkumpensar tal-kontribuzzjoni finanzjarja massima mnaqqsa u għall-indirizzar tal-objettivi l-ġodda tar-REPowerEU tkun li l-Istat Membru kkonċernat jieħu self. F’xenarju bħal dan, japplikaw il-kundizzjonijiet tal-Artikolu 14 tar-Regolament RRF. Fl-RRP rivedut, l-Istat Membru għandu jagħmel ċar liema riformi u investimenti jiġu ttrasferiti mill-kontribuzzjoni finanzjarja (jiġifieri għotjiet) għal self.

Trasferimenti mill-fondi tal-RDK għall-RRF skont l-Artikolu 26 tar-Regolament dwar Dispożizzjonijiet Komuni

L-Artikolu 7(1) tar-Regolament RRF jagħti lill-Istati Membri possibbiltà li jittrasferixxu r-riżorsi allokati taħt ġestjoni kondiviża lill-RRF, b’mod partikolari permezz ta’ fondi koperti mill-RDK. Skont l-Artikolu 26 tar-Regolament dwar Dispożizzjonijiet Komuni (RDK, Regolament (UE) 2021/1060), sa 5 % tal-fondi tal-RDK għall-perjodu baġitarju 2021–2027 jistgħu jiġu ttrasferiti għal strumenti oħra tal-UE, għall-benefiċċju esklussiv tal-Istat Membru kkonċernat, jiġifieri trasferimenti li diġà jkunu saru għal strumenti oħra (eż. għall-Erasmus+) inaqqsu l-ammont massimu li jista’ jiġi ttrasferit lill-RRF. Din id-dispożizzjoni tista’ tippermetti lill-Istat Membru jżid ir-riżorsi disponibbli tiegħu taħt l-RRF, li possibbilment ikopru r-reviżjoni ’l isfel tal-kontribuzzjoni finanzjarja massima finali.

L-Istati Membri jistgħu jitolbu tali trasferimenti jew bħala parti mill-ftehim ta’ sħubija tagħhom jew bħala parti mill-emendi tal-programm jew, fejn il-Ftehim ta’ Sħubija jkun ġie approvat u programm wieħed jew aktar ikunu għadhom ma ġewx adottati, permezz ta’ notifika ta’ reviżjoni ta’ ċerta informazzjoni limitata fil-Ftehim ta’ Sħubija. L-Istati Membri li jixtiequ jużaw tali għażla għandhom jiddiskutu mal-Kummissjoni dwar liema mod għandhom jagħżlu fuq il-bażi tal-istat ta’ avvanz tal-ftehim ta’ sħubija tagħhom u tal-programmi tagħhom. Skont l-Artikolu 26(3) tal-RDK, it-talbiet għal tali trasferiment permezz ta’ emenda tal-programm għandhom ikunu ġġustifikati kif xieraq fid-dawl tal-komplementarjetajiet u tal-impatt li għandhom jinkisbu.

Bħala parti mill-ġustifikazzjoni li għandha tiġi pprovduta għal trasferiment bħal dan, l-Istati Membri jistgħu jiddependu fuq il-fatt li, b’mod ġenerali, ir-riformi u l-investimenti skont l-RRP, li t-tali trasferimenti jippermettu, għandhom jikkontribwixxu wkoll b’mod pożittiv sabiex jintlaħqu l-għanijiet segwiti skont il-politika ta’ koeżjoni. Pereżempju, ħafna RRPs jinkludu riformi sabiex tittejjeb l-effettività tal-amministrazzjoni pubblika jew ir-riformi dwar l-akkwist pubbliku li jgħinu sabiex tiżdied l-effettività tal-investimenti tal-Istati Membri taħt il-fondi tal-politika ta’ koeżjoni.

Din il-possibbiltà ta’ trasferiment ta’ 5 % skont l-Artikolu 26 tal-RDK tista’ tintuża sabiex tikkumpensa għal tnaqqis fl-allokazzjoni fir-rigward ta’ kwalunkwe miżura inkluża fl-RRP eżistenti. Tista’ tintuża wkoll għar-riformi u l-investimenti inklużi fil-kapitolu REPowerEU. Għandha ssir distinzjoni mill-possibbiltà ta’ trasferiment sa 7,5 % skont l-Artikolu 26a tal-RDK li għadu kif ġie propost fejn ir-riżorsi trasferiti jistgħu jintużaw esklussivament għal riformi u investimenti inklużi fil-kapitolu REPowerEU u li jistgħu jintalbu biss meta l-Istat Membru jkun diġà talab trasferimenti minn dak il-Fond speċifiku sal-limitu massimu ta’ 5 % stabbilit fl-Artikolu 26 tal-RDK.

It-tmexxija ta’ xi investimenti ppjanati skont l-RRF għall-programmi tal-2014-2020

L-Istati Membri li jaraw li l-kontribuzzjoni finanzjarja massima tal-RRF tagħhom tonqos u li jifdlilhom riżorsi ta’ koeżjoni mhux użati jistgħu jmexxu xi wħud mill-investimenti tal-RRP tagħhom lejn il-programmi ta’ koeżjoni tal-2014-20. B’mod partikolari, fid-dawl tar-riżorsi addizzjonali pprovduti taħt REACT EU, sabiex jiżguraw assorbiment sħiħ ħafna Stati Membri xorta jistgħu jżidu proġetti ġodda fil-programmi dment li jkunu jaqblu mal-prijoritajiet tal-programmi eżistenti. Barra minn hekk, dawn l-investimenti jridu jikkonformaw mar-regoli tal-politika ta’ koeżjoni, inklużi r-regoli ta’ eliġibbiltà relatati mal-legalità u mar-regolarità. Jeħtieġ li l-proġetti jitlestew u li jiffunzjonaw fiż-żmien tal-għeluq tal-programmi, jiġifieri l-15 ta’ Frar 2025. B’mod importanti, l-investimenti mmexxijin mill-RRP għall-programmi ta’ koeżjoni ma għandhomx ikunu relatati mal-objettivi intermedji u mal-miri inklużi f’talba għall-ħlas sottomessa qabel.

Id-data ta’ tmiem għan-nefqa eliġibbli taħt il-programmi ta’ koeżjoni tal-2014-20 tal-31 ta’ Diċembru 2023 jeħtieġ li tiġi rrispettata. Fil-prattika, dan ifisser li l-investimenti taħt il-programmi tal-2014-20 xorta jiġu rrimborżati dment li n-nefqa eliġibbli tkun saret qabel tmiem l-2023. F’dan il-kuntest, kwalunkwe applikazzjoni ta’ pagament ippreżentata lill-Kummissjoni taħt il-programmi tista’ tkun relatata ma’ kwalunkwe fażi ta’ implimentazzjoni ta’ investiment partikolari, inkluża l-fażi tal-bidu. Madankollu, l-operazzjonijiet jeħtieġ li jkunu tlestew fiż-żmien tal-għeluq, sakemm ma jiġux introdotti gradwalment fil-politika ta’ koeżjoni 2021-27. L-investimenti taħt l-RRF li jinsabu fi stadju bikri ta’ implimentazzjoni (eż. it-tnedija ta’ sejħiet ta’ proposti jew l-għażla tal-benefiċjarji) x’aktarx li ma jkunux maturi biżżejjed sabiex jitmexxew għall-programmi tal-2014-20. L-Istati Membri huma mistidnin jiffokaw fuq dawk l-investimenti li għalihom ikunu għaddew l-istadji bikrijin ta’ implimentazzjoni u li fihom tkun bdiet implimentazzjoni konkreta, b’pagamenti lill-benefiċjarji jew lill-kuntratturi rilevanti.

It-tmexxija ta’ xi investimenti ppjanati skont l-RRF għall-programmi ta’ koeżjoni tal-2021-27

Il-programmi tal-politika ta’ koeżjoni tal-2021-2027 joffru spazju kbir kemm finanzjarjament kif ukoll f’termini ta’ żmien sabiex jiġu akkomodati l-investimenti inizjalment ippjanati skont l-RRF. F’dan il-kuntest, għandhom jitqiesu r-regoli li ġejjin:

— Il-proġetti ttrasferiti jeħtieġ li jsegwu l-eliġibbiltà tal-politika ta’ koeżjoni tal-2021-2027 u regoli oħrajn u li jaqgħu fl-ambitu tal-programm li taħtu għandhom jiġu ffinanzjati.

— Trasferimenti bħal dawn ma jistgħux iwasslu għal tnaqqis fil-konċentrazzjoni tematika jew fir-rekwiżiti tal-miri klimatiċi skont il-politika ta’ koeżjoni.

— Skont l-Artikolu 63(6) tar-Regolament 2021/1060 (ir-Regolament dwar Dispożizzjonijiet Komuni, RDK), l-operazzjonijiet ma għandhomx jintgħażlu għall-appoġġ mill-Fondi meta jkunu tlestew fiżikament jew ġew implimentati bis-sħiħ qabel ma tiġi ppreżentata l-applikazzjoni għall-finanzjament skont il-programm, irrispettivament minn jekk ikunux saru l-pagamenti relatati kollha.

3. L-Artikolu 21 tar-Regolament RRF: emenda jew sostituzzjoni tal-pjan minħabba li l-pjan jew parti minnu ma għadhiex tista’ tinkiseb minħabba ċirkostanzi oġġettivi

Meta objettiv intermedju wieħed jew aktar u miri inklużi f’RRP adottat ma jkunux jistgħu jintlaħqu aktar minħabba ċirkostanzi oġġettivi, l-Istat Membru kkonċernat jista’ jissottometti talba motivata lill-Kummissjoni sabiex jemenda l-RRP tiegħu. Il-Kummissjoni tivvaluta t-talbiet motivatifuq bażi ta’ każ b’każ. Qabel ma jagħmlu sottomissjoni formali, l-Istati Membri huma mistidnin jidħlu fi djalogu informali mas-servizzi tal-Kummissjoni, sabiex, b’mod partikolari, jilħqu fehim komuni dwar il-modalitajiet prattiċi għal din il-proċedura.

Meta jippreżentaw emenda jew jissottomettu pjan ġdid fuq il-bażi tal-Artikolu 21, l-Istati Membri għandhom jipprovdu ġustifikazzjoni għat-tliet elementi li ġejjin:

1) Il-miżuri speċifiċi li ma jistgħux jinkisbu aktar;

2) Iċ-ċirkostanzi oġġettivi;

3) Ir-rabta diretta bejn il-bidliet proposti u ċ-ċirkostanzi oġġettivi.

L-ewwel nett, Stat Membru kkonċernat għandu jiġġustifika li l-RRF adottat ma jkunx jista’ jiġi implimentat aktar:

— Parzjalment jew kompletament;

— Fi ħdan l-iskeda ta’ żmien tal-RRF (sal-2026) jew sempliċiment qatt, lanqas b’dewmien.

It-tieni, l-Istat Membru kkonċernat għandu jiġġustifika li l-impossibbiltà li jiġi implimentat il-pjan (jew parti minnu) tirriżulta minn ċirkostanzi oġġettivi. Huwa essenzjali li ċ-ċirkostanzi oġġettivi rilevanti jkunu pprovati u ddokumentati sew. Meta tivvaluta l-ġustifikazzjoni pprovduta mill-Istat Membru kkonċernat, il-Kummissjoni tqis b’mod partikolari:

— L-antiċipazzjoni taċ-ċirkostanzi: jekk iċ-ċirkostanzi oġġettivi kinux preżenti jew setgħux jiġu raġonevolment antiċipati fiż-żmien tal-adozzjoni tal-RRP;

— Id-disponibbiltà ta’ soluzzjonijiet alternattivi: jekk hemmx azzjonijiet alternattivi li l-Istat Membru kkonċernat jista’ jieħu b’mod raġonevoli sabiex ikompli jimplimenta l-miżuri rilevanti mingħajr ma jimmodifikahom.

— Ir-responsabbiltà tal-Istat Membru: jekk l-Istat Membru kkonċernat ikunx b’xi mod responsabbli għall-okkorrenza taċ-ċirkostanzi oġġettivi invokati.

It-tielet, l-Istat Membru kkonċernat għandu jipprovdi lista tal-miżuri li għandhom jiġu emendati, deskrizzjoni tal-bidliet eżatti proposti u spjegazzjoni tar-rabta diretta bejn il-bidliet proposti u l-impatt taċ-ċirkostanzi oġġettivi invokati sabiex jiġġustifika l-emenda.

Il-bidliet proposti ma għandhomx jaffettwaw il-livell ta’ ambizzjoni tal-pjan inizjali. Barra minn hekk, il-miżuri li jieħdu post il-miżuri meqjusin li ma jistgħux jinkisbu, jenħtieġ li jikkontribwixxu, sa fejn ikun possibbli, għall-objettivi tar-REPowerEU (eż. bidla minn bojlers tal-gass għal pompi tas-sħana).

Talba marbuta maż-żieda fil-prezzijiet ta’ investimenti speċifiċi

L-ewwel nett, ta’ min jitfakkar li l-RRF huwa strument ibbażat fuq il-prestazzjoni. Il-kost tal-pjan ġie stmat mill-Istati Membri u l-Istati Membri rċivew l-allokazzjoni massima tal-appoġġ mhux ripagabbli dment li dawn il-kostijiet kienu daqs jew ogħla minn dan il-massimu.

It-tieni, ta’ min jinnota wkoll li l-Istati Membri integraw sa ċertu punt l-inflazzjoni u l-aspettattivi tagħhom ta’ inflazzjoni futura fil-kostijiet tagħhom. Is-suppożizzjonijiet dwar l-inflazzjoni, meta speċifikati mill-Istati Membri, ġeneralment intużaw fuq bażi ta’ miżura b’miżura. Dawn is-suppożizzjonijiet ġew ivvalutati mill-Kummissjoni bħala parti mill-valutazzjoni tal-plawżibbiltà u tar-raġonevolezza tal-kostijiet stmati, wara skambji dettaljati ħafna mal-Istati Membri dwar is-suppożizzjonijiet użati għal kull riforma u investiment.

Madankollu, l-aggressjoni Russa fuq l-Ukrajna affettwat drastikament il-prezzijiet tal-enerġija u tal-materjali tal-kostruzzjoni u tal-enerġija. Dan poġġa wkoll aktar pressjoni fuq il-ktajjen tal-provvista globali. Is-severità ta’ dawn l-iżviluppi ma setgħetx tiġi antiċipata fiż-żmien meta ġiet stabbilita l-Faċilità, kif ukoll fiż-żmien meta l-biċċa l-kbira tal-Istati Membri ppreżentaw il-pjanijiet tagħhom għall-irkupru u r-reżiljenza. Dawn l-iżviluppi jista’ jkollhom impatt dirett fuq it-twettiq ta’ xi investimenti inklużi fil-pjanijiet għall-irkupru u r-reżiljenza u jistgħu jiġu invokati bħala ċirkostanzi oġġettivi, li jirfdu talba skont l-Artikolu 21.

Jekk żieda kbira fil-kostijiet għal miżura partikolari twassal għal sitwazzjoni li fiha l-objettiv intermedju jew il-mira relatati ma jkunux jistgħu jintlaħqu aktar, l-Istat Membru jista’ jitlob il-modifika tal-objettiv intermedju jew tal-mira. It-talba jenħtieġ li tkun ibbażata fuq ġustifikazzjoni bir-reqqa. L-Istati Membri jkollhom bżonn jipprovdu evidenza tal-impatt dirett fuq il-miżura/i li jfittxu li jirrevedu. Dawn iż-żidiet lanqas ma jistgħu jiġġustifikaw emenda tal-investimenti li ma jkunux direttament ikkonċernati mill-prezzijiet tal-materja prima (eż. ix-xiri ta’ tagħmir mediku jew għotjiet għar-riċerka għal studji dwar l-akkomodazzjoni soċjali) jew ir-restrizzjonijiet importanti tal-katina ta’ provvista.

Dawn iż-żidiet fil-prezzijiet ma jistgħux jikkostitwixxu ċirkostanzi oġġettivi għar-reviżjoni tar-riformi, peress li r-riformi ġeneralment ma jkunux dipendenti fuq il-kostijiet. Barra minn hekk, jenħtieġ li l-ebda talba għal emendi ma timmina l-implimentazzjoni ġenerali tal-pjanijiet għall-irkupru u r-reżiljenza.

4. Ħarsa ġenerali lejn il-proċeduri

It-tabella ta’ hawn taħt tipprovdi ħarsa ġenerali lejn il-proċeduri applikabbli għax-xenarji rispettivi kollha deskritti fit-taqsimiet preċedenti.

Xenarju Ħtieġa għal RRP / addendum modifikat Finanzjament addizzjonali tar-REPowerEU L-Istat Membru jagħmel trasferiment f’konformità mal-Artikolu 26 u 26a tar-RDK jew l-Artikolu 81a tar-Regolament dwar il-Pjanijiet Strateġiċi tal-PAK. Iva L-Istat Membru jixtieq jibbenefika mill-kontribuzzjoni tar-REPowerEU msemmija fl-Artikolu 21a tar-Regolament RRF. Iva Aġġornament ’il fuq tal-kontribuzzjoni finanzjarja massima Il-kontribuzzjoni finanzjarja massima żdiedet lil hinn mill-kostijiet stmati tal-RRP adottat preċedentement, l-Istat Membru jixtieq jibbenefika minnha. Iva Il-kontribuzzjoni finanzjarja massima żdiedet fi ħdan il-kostijiet stmati tal-RRP adottat qabel, l-Istat Membru jixtieq jibbenefika minnha. Le L-Istat Membru ma jixtieqx jibbenefika miż-żieda. Le Aġġornament ’l isfel tal-kontribuzzjoni finanzjarja massima L-Istat Membru jikkumpensa għat-tnaqqis b’fondi nazzjonali. Le L-Istat Membru jixtieq jaġġorna l-pjan sabiex jirrifletti kontribuzzjoni finanzjarja massima aktar baxxa. Iva L-Istat Membru jieħu self sabiex jikkumpensa għat-tnaqqis. Iva L-Istat Membru jikkumpensa għat-tnaqqis bi trasferiment (massimu ta’ 5 %) mill-fondi tal-RDK tal-2021-27 (l-Artikolu 26 RDK). Iva L-Istat Membru jikkumpensa għat-tnaqqis billi jittrasferixxi għadd ta’ investimenti taħt il-programmi ta’ koeżjoni tal-2014-2020. Iva

5. Ħarsa ġenerali lejn il-modifiki possibbli tal-pjanijiet

Huwa mistenni li l-modifiki għall-pjanijiet inizjali f’xi każijiet ikunu bbażati fuq tal-anqas żewġ bażijiet legali u xi drabi fuq tliet bażijiet legali, ippreżentati f’addendum wieħed. It-tabella ta’ hawn taħt tiġbor fil-qosor il-proċess applikabbli. Ta’ min jinnota li f’kull xenarju ppreżentat hawn taħt, se jkun japplika wkoll l-obbligu li jiġi ppreżentat kapitolu REPowerEU f’konformità mal-Artikolu 21c tal-proposta tal-Kummissjoni.

Xenarju Il-bażi legali tal-RRF L-Istat Membru jipproponi miżuri addizzjonali sabiex jindirizza l-objettivi tar-REPowerEU u jibbenefika mill-kontribuzzjoni msemmija fl-Artikolu 21a tar-Regolament RRF. Artikolu 18 L-Istat Membru jipproponi miżuri addizzjonali sabiex jindirizza l-objettivi tar-REPowerEU u jibbenefika minn appoġġ b’self addizzjonali. Articles14 L-Istat Membru jipproponi miżuri addizzjonali sabiex jindirizza l-objettivi tar-REPowerEU u jagħmel trasferiment ta’ fondi Ewropej f’konformità mal-Artikolu 26 u 26a tar-Regolament dwar Dispożizzjonijiet Komuni u l-Artikolu 81a tar-Regolament dwar il-Pjan Strateġiku tal-PAK. Artikolu 18 L-Istat Membru jipproponi miżuri addizzjonali sabiex jindirizza l-objettivi tar-REPowerEU u jibbenefika minn reviżjoni ’l fuq tal-kontribuzzjoni finanzjarja massima u minn appoġġ b’self addizzjonali. Artikoli 14, 18 L-Istat Membru jimmodifika l-RRP sabiex jitlob self bl-għan li: — jikkumpensa għal reviżjoni ’l isfel tal-kontribuzzjoni finanzjarja massima tiegħu, — u biex jiffinanzja miżuri addizzjonali bl-għan li jindirizza l-objettivi tar-REPowerEU. Artikoli 14, 18 L-Istat Membru jimmodifika l-RRP billi jipproponi miżuri addizzjonali li jindirizzaw l-objettivi tar-REPowerEU u, b’hekk: — jibbenefika minn reviżjoni ’l fuq tal-kontribuzzjoni finanzjarja massima, — iwieġeb għal bidla oġġettiva taċ-ċirkostanzi li tipprevjeni l-implimentazzjoni ta’ xi miżuri. Artikoli 18, 21 L-Istat Membru jimmodifika l-RRP billi jipproponi miżuri addizzjonali li jindirizzaw l-objettivi tar-REPowerEU u jissostitwixxu dawk eżistenti sabiex: — jibbenefika minn appoġġ b’self addizzjonali, — jipprovdi għal bidla oġġettiva taċ-ċirkostanzi li tipprevjeni l-implimentazzjoni tiegħu ta’ xi miżuri. Artikoli 14, 21 L-Istat Membru jimmodifika l-RRP billi jipproponi miżuri addizzjonali li jindirizzaw l-objettivi tar-REPowerEU u jissostitwixxu dawk eżistenti sabiex: — jibbenefika mir-reviżjoni ’l fuq tal-kontribuzzjoni finanzjarja massima, — jibbenefika minn appoġġ b’self addizzjonali, — iwieġeb għal bidla oġġettiva taċ-ċirkostanzi li tipprevjeni l-implimentazzjoni ta’ xi miżuri. Artikoli 14, 18, 21 L-Istat Membru jimmodifika l-RRP sabiex iqis bidla oġġettiva taċ-ċirkostanzi li tipprevjeni l-implimentazzjoni tiegħu ta’ xi miżuri billi jadatta l-miżuri affettwati bl-għan li jindirizza l-isfidi l-ġodda. Artikolu 21

PARTI II

GWIDA DWAR L-IŻVILUPP U L-PREŻENTAZZJONI TA’ ADDENDA

Din it-taqsima tipprovdi gwida ġenerali dwar l-iżvilupp u l-preżentazzjoni tal-addendum għal RRP adottat, inkluża t-tħejjija tal-kapitolu REPowerEU. F’din il-Parti, it-terminu “modifika” jintuża sabiex ikopri l-bidliet kollha fl-RRP adottat, indipendentement mill-bażi legali. Meta jimmodifikaw il-pjanijiet tagħhom, l-Istati Membri jenħtieġ li jipprovdu evidenza relatata mal-kriterji ta’ valutazzjoni stabbiliti mir-Regolament RRF kif ukoll informazzjoni aġġornata msemmija fl-Artikoli 18 u 21c tar-Regolament RRF.

Il-firxa tal-informazzjoni l-ġdida pprovduta għandha tkun proporzjonata għall-bidliet proposti fl-addendum. Jekk il-bidliet proposti ma jkollhom l-ebda impatt fuq taqsima, ma hemmx bżonn li timtela l-parti relatata tal-mudell. Is-sottomissjoni tal-kapitolu tar-REPowerEU tista’ titqabbel ma’ komponent addizzjonali għal dawn ir-riformi u l-investimenti dedikati. Ma jkunx hemm bżonn li l-pjan diġà adottat jiġi rristrutturat u għandha tiġi evitata kwalunkwe ripetizzjoni. L-ispjegazzjonijiet dwar il-miżuri eżistenti appoġġati mill-RRF kif ukoll il-miżuri mhux tal-RRF jistgħu jkunu limitati għall-minimu neċessarju kif spjegat aktar hawn taħt.

Din il-Parti II hija maqsuma f’żewġ taqsimiet ewlenin: l-ewwel nett, gwida dwar it-tħejjija tal-kapitoli tar-REPowerEU u, it-tieni, gwida dwar l-informazzjoni li għandha tiġi sottomessa bħala parti mill-modifika ġenerali tal-RRPs.

I. Il-kapitolu tar-REPowerEU

1. Il-bażi legali u l-objettivi ta’ REPowerEU

Il-proposta tal-Kummissjoni għal Regolament dwar il-kapitoli REPowerEU fil-pjanijiet għall-irkupru u r-reżiljenza għandha l-għan li tagħmel il-qafas legali korrispondenti aktar adattat biex jindirizza l-objettivi tar-REPowerEU. Il-punt 1 tal-Artikolu 21c, kif ppropost, jiddefinixxi sett tal-objettivi tar-REPowerEU.

Sabiex jintlaħqu l-objettivi tar-REPowerEU, l-Istati Membri li jiddeċiedu li jimmodifikaw l-RRPs tagħhom għandhom fl-istess ħin jissottomettu kapitolu tar-REPowerEU. Is-sottomissjoni ta’ kapitolu tar-REPowerEU tista’ tiġi kkombinata ma’ tipi oħrajn ta’ modifiki tal-RRP, kif spjegat fil-Parti I.

Il-kapitolu REPowerEU għandu jipprovdi ħarsa ġenerali qasira lejn ir-riformi u l-investimenti kollha li għandhom jiġu implimentati minn Stat Membru sabiex jintlaħqu l-objettivi tar-REPowerEU. Fil-prattika, il-kapitolu tar-REPowerEU jista’ jieħu l-forma ta’ komponent dedikat tal-RRP. Minbarra l-inklużjoni tal-kapitolu REPowerEU bħala komponent dedikat tal-RRP, il-modifika tal-RRP jenħtieġ li tkun akkumpanjata wkoll minn informazzjoni oħra mitluba mill-Artikoli 18 u 21c, kif propost, li hija ppreżentata fit-Taqsimiet I.2 and II., hawn taħt.

2. Kontenut tal-kapitoli tar-REPowerEU

A) Ir-riformi u l-investimenti ffinanzjati mill-RRF inklużi fil-kapitoli tar-REPowerEU

Jenħtieġ li l-Istati Membri jippreżentaw fil-kapitolu REPowerEU taghom riformi u investimenti li jikkontribwixxu għall-objettivi tar-REPowerEU. F’dak ir-rigward, għandu jitfakkar li r-riformi u l-investimenti għandhom jikkontribwixxu sabiex jiġi indirizzat b’mod effettiv is-subsett sinifikanti kollu tal-isfidi identifikati fir-rakkomandazzjonijiet rilevanti speċifiċi għall-pajjiż, inklużi r-rakkomandazzjonijiet speċifiċi għall-pajjiż li għandhom jiġu adottati skont iċ-ċiklu tas-Semestru tal-2022 li jirreferu, fost l-oħrajn, għall-isfidi tal-enerġija li qed jiffaċċjaw l-Istati Membri.

Huma biss dawk ir-riformi u l-investimenti li jikkontribwixxu għall-objettivi tar-REPowerEU li huma eliġibbli għall-finanzjament previst skont l-Artikoli 21a u 21b. L-Istati Membri huma mħeġġa wkoll jappoġġaw dawk il-miżuri b’self mill-RRF skont l-Artikolu 14. Ir-riformi u l-investimenti inklużi fil-kapitolu REPowerEU, kif imsemmijin fl-Artikolu 21c(1) tal-proposta tal-Kummissjoni, jirreferu għal riformi u għal investimenti li qabel ma kinux inklużi fl-RRP tal-Istat Membru (kif imsemmi fl-Artikolu 21c(2)(a)), u li tfasslu sabiex jindirizzaw l-objettivi tar-REPowerEU.

F’ċirkostanzi limitati, il-kapitolu REPowerEU jista’ jinkludi miżuri diġà inklużi fl-RRPs, iżda dawn il-miżuri jenħtieġ li jkunu mtejba sal-punt li jistgħu jitqiesu bħala miżuri “ġodda”. Huma biss l-investimenti fejn il-bidliet iwasslu għal titjib sostantiv rifless fit-tfassil u l-livell tal-objettiv intermedju u tal-miri, li jwasslu għal żieda fil-prestazzjoni meta wieħed iħares lejn il-kwantifikazzjoni tal-iffrankar tal-enerġija jew l-iffrankar fil-konsum tal-fjuwils fossili, li huma eliġibbli għal finanzjament addizzjonali. Pereżempju, Stat Membru jista’ jżomm miżura f’komponent eżistenti iżda jżid b’mod sinifikanti l-mira taħt il-Kapitolu REPowerEU sabiex jibbenefika mill-finanzjament ġdid disponibbli (eż. il-kapaċità tal-ġenerazzjoni tal-enerġija elettrika minn sorsi rinnovabbli li żdiedet minn 1 000 MW għal 1 300 MW, tiġi ppreżentata bħala żieda ta’ 300 MW).

Meta jkunu qed jabbozzaw il-kapitoli REPowerEU tagħhom, l-Istati Membri għandhom jiżguraw li r-riformi u l-investimenti inklużi fil-kapitoli REPowerEU jkunu akkumpanjati minn sett korrispondenti ta’ objettivi intermedji u ta’ miri.

L-investimenti u r-riformi tal-kapitoli REPowerEU biex jiddiversifikaw il-provvista ’l bogħod mir-Russja u jnaqqsu d-domanda għall-gass fuq medda qasira ta’ żmien jenħtieġ li jiġu stabbiliti billi juru l-ispirtu ta’ solidarjetà fir-rigward tas-sigurtà tal-provvista. Għal dan il-għan jenħtieġ li dawn jiġu dimensjonati biex jindirizzaw il-ħtiġijiet reġjonali u nazzjonali b’mod kosteffettiv u jqisu l-ħarsa ġenerali tal-UE lejn it-tħejjija fi żmien qasir għal interruzzjonijiet tal-provvista tal-gass rilaxxata lill-Istati Membri.

Eżempji ta’ investimenti li jistgħu jiġu inklużi fil-kapitoli tar-REPowerEU

Hemm diversi tipi ta’ investimenti li jikkontribwixxu għall-għanijiet tar-REPowerEU li jistgħu jiġu appoġġati mill-RRF. Fir-rigward tal-investimenti fl-infrastruttura tal-gass, huwa importanti li dawn ikunu konsistenti mar-riżultati tal-valutazzjoni tal-ħtiġijiet addizzjonali tal-infrastruttura tal-enerġija kif stabbilit mill-Komunikazzjoni REPowerEU tal-Kummissjoni tal-8 ta’ Marzu 2022 (COM(2022) 108 final) u d-diskussjonijiet mal-Istati Membri fil-Gruppi ta’ Livell Għoli reġjonali li joperaw fil-kuntest tal-politika TEN-E. B’mod partikolari, dawn l-investimenti jistgħu jkunu relatati ma’:

— Iż-żieda fil-kapaċità tal-produzzjoni sostenibbli tal-bijometan u tal-idroġenu rinnovabbli jew ħielsa mill-fjuwils fossili;

— L-objettiv tat-tnaqqis fil-konsum tal-enerġija u tal-karburanti fossili (sobrjetà tal-enerġija);

— L-aċċellerazzjoni tal-adozzjoni tal-idroġenu rinnovabbli jew ħieles mill-fjuwils fossili fis-setturi li diffiċli jiġu dekarbonizzati, billi tiġi ffaċilitata l-bidla tat-teknoloġija għal proċessi u applikazzjonijiet ibbażati fuq l-idroġenu;

— L-infrastruttura tal-idroġenu, inklużi l-pipelines, it-terminals tal-ħżin u tal-portijiet.

— Miżuri ta’ effiċjenza enerġetika u ta’ dekarbonizzazzjoni fis-setturi tal-industrija, speċjalment fil-proċessi tat-tisħin, fis-sistemi ta’ ġestjoni tad-domanda u fir-rispons tad-domanda;

— Skemi u teknoloġiji ta’ rinnovazzjoni li jżidu l-effiċjenza enerġetika tal-bini u d-dekarbonizzazzjoni tas-sħana, bħall-introduzzjoni ta’ pompi tas-sħana, it-tisħin distrettwali rinnovabbli, il-bjut fotovoltajċi (PV), il-ħżin tal-enerġija, it-termostats intelliġenti, u l-iżolament tal-ogħla grad;

— Programmi għall-promozzjoni ta’ awditi tal-effiċjenza enerġetika u pariri għall-unitajiet domestiċi u n-negozji.

— L-elettrifikazzjoni tal-proċessi industrijali u t-teknoloġiji ta’ sostituzzjoni għall-użi tal-gass fl-applikazzjonijiet għat-tisħin industrijali (speċjalment it-tisħin b’temperatura baxxa), għall-istims u għall-materja prima;

— Faċilitajiet għall-ħżin tal-enerġija u faċilitajiet għall-ħżin tal-gass;

— Il-kapaċità tal-produzzjoni tas-sorsi tal-enerġija rinnovabbli;

— Żvilupp tas-sistema nazzjonali ta’ distribuzzjoni u trażmissjoni tal-elettriku

— Il-kostruzzjoni ta’ interkonnetturi tal-elettriku;

— Infrastruttura u faċilitajiet li jippermettu d-diversifikazzjoni tal-provvista tal-gass tal-Istati Membri inklużi terminals tal-LNG (bħal unitajiet galleġġanti ta’ ħżin u rigassifikazzjoni tal-LNG), pipelines u ħżin tal-gass u ċ-ċibersigurtà tagħhom.

— L-iżvilupp ta’ ktajjen tal-valur f’materjali, komponenti teknoloġiċi u tagħmir ewlenin marbuta mat-tranżizzjoni ekoloġika.

— Taħriġ mill-ġdid u titjib tal-ħiliet biex tiġi ffaċilitata r-riallokazzjoni lejn impjiegi ġodda, speċjalment fil-produzzjoni tal-enerġija rinnovabbli u f’setturi oħra tal-ekonomija ekoloġika

— Appoġġ għall-elettrifikazzjoni tal-infrastruttura tat-trasport, inklużi l-ferroviji, u l-użu ta’ infrastrutturi alternattivi ta’ riforniment u ċċarġjar mill-ġdid li jipprovdu lill-vetturi bl-elettriku jew bl-idroġenu għal skopijiet ta’ trasport

— Vetturi tat-trasport pubbliku b’emissjonijiet żero, li għandhom effett sinifikanti u dirett f’termini ta’ tnaqqis fid-domanda għall-fjuwils fossili.

Għall-miżuri li jikkontribwixxu għas-sigurtà tal-provvista, bħall-infrastruttura u l-faċilitajiet tal-enerġija, l-interkonnetturi jew il-kapaċitajiet tal-produzzjoni, l-Istati Membri huma mistiedna jagħtu attenzjoni lid-dimensjoni taċ-ċibersigurtà tal-proġetti, biex inaqqsu kemm jista’ jkun ir-riskji potenzjali għat-tfixkil fl-enerġija.

Eżempji ta’ riformi li jistgħu jiġu inklużi fil-kapitoli tar-REPowerEU

Barra minn hekk, hemm diversi tipi ta’ riformi li l-Istati Membri jistgħu jikkunsidraw sabiex jimmassimizzaw l-impatt tal-investimenti implimentati fil-kuntest tar-REPowerEU. Dawn jinkludu:

— Riformi li jħaffu l-proċeduri tal-għoti tal-permessi għal proġetti tal-enerġija rinnovabbli u jimminimizzaw iż-żmien għall-introduzzjoni tagħhom kif ukoll riformi relatati mat-titjib fl-infrastruttura tal-grilja, akkumpanjati mir-rinforzi meħtieġa għall-amministrazzjoni biex tindirizza l-aċċellerazzjoni u ż-żieda fl-għadd ta’ talbiet għal permessi;

— Skedi trasparenti għall-aġġornamenti tal-grilji tad-distribuzzjoni u tal-irkanti tal-enerġija rinnovabbli;

— Skemi ta’ assigurazzjoni tar-riskju u ta’ mitigazzjoni għal investimenti fi proġetti ta’ żvilupp/modernizzazzjoni tat-tisħin rinnovabbli u tat-tisħin distrettwali, skemi ppjanati ta’ sostituzzjoni ta’ sistemi tat-tisħin fossili b’teknoloġiji rinnovabbli, inċentivi fiskali għall-kumpaniji u l-konsumaturi biex jaqilbu minn tisħin ibbażat fuq il-fjuwils fossili għal għażliet b’livell baxx ta’ karbonju (sħana rinnovabbli, tisħin distrettwali bbażat fuq sorsi rinnovabbli, użu ta’ networks industrijali ta’ sħana u tkessiħ mormija) u l-iskjerament tal-kapaċità rinnovabbli lokali (5);

— Inċentivi għall-promozzjoni tal-ħolqien ta’ impjiegi ta’ kwalità fil-produzzjoni tal-enerġija rinnovabbli u f’setturi oħra tal-ekonomija ekoloġika, inklużi inċentivi mmirati u mfassla tajjeb għar-reklutaġġ u t-tranżizzjoni (6)

— Riformi li jsaħħu l-flessibbiltà tas-sistema tal-enerġija, jippermettu sabiex riżorsi tad-domanda jipparteċipaw fis-swieq tal-elettriku u jiżviluppaw inċentivi għar-rispons tad-domanda, inkluż il-ħżin tal-enerġija

— Inċentivi għat-titjib tal-ħiliet tal-forza tax-xogħol eżistenti u sabiex jitħarrġu professjonisti tas-sengħa fis-settur tal-kostruzzjoni, bħal installaturi tat-tisħin ibbażat fuq l-enerġija rinnovabbli;

— It-tfassil ta’ qafas leġiżlattiv xieraq għall-produzzjoni, it-trasport u l-ħżin tal-idroġenu rinnovabbli jew ħieles mill-fjuwils fossili;

— Inċentivi għall-varar ta’ infrastrutturi alternattivi ta’ riforniment u ta’ rriċarġjar li jfornu lill-vetturi bl-elettriku jew bl-idroġenu għal finijiet ta’ trasport;

— L-iżvilupp ta’ intelligence u tbassir dwar is-suq tax-xogħol u l-ħiliet, u l-adattament tal-kurrikuli tal-edukazzjoni u t-taħriġ għall-ħtiġijiet tat-tranżizzjoni ekoloġika.

Proġetti transfruntiera u multinazzjonali li jappoġġaw l-objettivi tar-REPowerEU

L-Istati Membri huma ferm imħeġġin jiżviluppaw u jsaħħu inizjattivi transfruntiera. Il-proġetti ta’ Interess Komuni (PCIs), magħżula taħt il-Politika tan-Networks Trans-Ewropej tal-Enerġija (TEN-E), huma eliġibbli għall-appoġġ mill-Faċilità Nikkollegaw l-Ewropa. B’mod parallel għall-proġetti ta’ interess komuni, il-Faċilità Nikkollegaw l-Ewropa tappoġġa wkoll proġetti transfruntiera tal-enerġija rinnovabbli, li qed jiġu żviluppati minn aktar minn Stat Membru wieħed fuq il-bażi tal-mekkaniżmi ta’ kooperazzjoni stabbiliti fid-Direttiva dwar l-Enerġija Rinnovabbli. Dawn il-proġetti diġà jikkontribwixxu għall-objettivi tar-REPowerEU billi jipprovdu alternattiva għall-enerġija rinnovabbli għall-fjuwils fossili, inaqqsu d-dipendenza fuq l-importazzjoni u jagħmlu użu aħjar mill-potenzjal rinnovabbli tal-Ewropa.

Il-proġetti mhux iffinanzjati mill-FNE jenħtieġ li jingħataw prijorità mill-Istati Membri, meta jikkunsidraw il-miżuri proposti għal appoġġ finanzjarju addizzjonali mis-sorsi ta’ finanzjament tar-REPowerEU fi ħdan l-RRF. L-Istati Membri huma mħeġġa b’mod partikolari jikkunsidraw il-possibbiltà ta’ finanzjament tal-RRF għal proġetti addizzjonali tal-gass identifikati mill-valutazzjoni tal-ħtiġijiet tal-infrastruttura mwettqa għall-fini tal-pjan REPowerEU. Pereżempju, l-RRF jista’ jkollha rwol strumentali fl-ilħuq tal-ambizzjoni tal-Istati Membri sabiex jiżviluppaw ulterjorment ktajjen ta’ valur ewlenin, b’mod partikolari fit-trażmissjoni transfruntiera tal-enerġija u fl-idroġenu rinnovabbli jew ħieles mill-fjuwils fossili u l-provvista ta’ materja prima kritika.

B) Miżuri li jikkontribwixxu għar-REPowerEU diġà inklużi fl-RRPs

Sabiex il-kapitoli tar-REPowerEU jkunu eżawrjenti u awtonomi, dawn il-kapitoli jenħtieġ li jinkludu wkoll deskrizzjoni ta’ kif il-miżuri li diġà jidhru fl-RRPs adottati jikkontribwixxu għall-objettivi tar-REPowerEU (l-Artikolu 21c(2)(a) tar-Regolament RRF kif emendat mill-proposta tal-Kummissjoni).

Il-kapitoli tar-REPowerEU għandhom jinkludu lista ta’ dawn il-miżuri, flimkien ma’ spjegazzjoni qasira tal-kontribut tagħhom għall-objettivi tar-REPowerEU. L-objettiv ma huwiex li l-miżuri fil-komponenti eżistenti jiġu ttrasferiti għall-kapitolu tar-REPowerEU, li jiġi evitat ir-ristrutturar tal-RRP kollu u li potenzjalment jiġu affettwati l-bilanċ u l-koerenza tiegħu, iżda li jiġu spjegati l-kontribuzzjonijiet li l-miżuri eżistenti jipprovdu għall-objettivi tar-REPowerEU.

Għal dak l-għan għandha tintuża t-tabella li ġejja:

Numru ta’ referenza FENIX Isem tal-miżura Kontribuzzjoni għall-objettivi tar-REPowerEU Tnaqqis mistenni fl-importazzjonijiet tal-fjuwils fossili CX.RX Riforma tat-tassazzjoni ekoloġika L-għoti ta’ inċentivi lill-intrapriżi u lill-individwi sabiex jaqilbu għal vetturi b’emissjonijiet żero u b’livell baxx ta’ emissjonijiet ta’ karbonju jiżgura konsum aktar baxx ta’ fjuwils fossili u b’hekk inaqqas id-dipendenza fuq l-importazzjonijiet minn barra ta’ dawn il-fjuwils. CY.IY Rinnovazzjoni tal-bini Rinnovazzjoni ta’ X miljun metru kwadru, b’objettiv ta’ żieda ta’ mill-inqas 30 % f’enerġija ffrankata CZ.IZ Enerġija eolika fuq il-baħar Installazzjoni ta’ 500 MW ta’ enerġija eolika fuq il-baħar

C) Miżuri tar-REPowerEU ffinanzjati minn sorsi oħrajn għajr l-RRF

Sabiex il-kapitolu REPowerEU jipprovdi stampa komprensiva tal-miżuri kollha li jikkontribwixxu għall-objettivi tar-REPowerEU, dan il-kapitolu jenħtieġ li jinkludi wkoll miżuri ffinanzjati minn sorsi oħrajn, kemm f’livell nazzjonali kif ukoll f’livell tal-Unjoni, li wkoll jikkontribwixxu għall-objettivi tar-REPowerEU. Huwa importanti li dawn il-miżuri ma jiġux ikkunsidrati fid-determinazzjoni tal-finanzjament disponibbli skont l-RRP. Dawn il-miżuri lanqas ma huma koperti mir-rekwiżiti tal-awditjar u tal-kontroll stabbiliti mir-Regolament RRF.

Il-monitoraġġ tal-miżuri tar-REPowerEU li ma humiex iffinanzjati mill-RRF se jitwettaq primarjament fi ħdan il-qafas tas-Semestru Ewropew. Għal kull miżura tar-REPowerEU ffinanzjata minn sorsi għajr l-RRF, l-Istati Membri għandhom jinkludu fil-kapitolu tar-REPowerEU l-informazzjoni li ġejja:

— L-isem tal-miżura;

— Il-kost stmat u s-sors(i) ta’ finanzjament;

— L-objettiv tal-miżura u r-rabta mal-objettivi tar-REPowerEU;

— Il-modalitajiet ta’ implimentazzjoni;

— Il-passi ewlenin u l-kalendarju ta’ implimentazzjoni relatat;

— L-impatt stmat tal-miżura, eż. iffrankar/diversifikazzjonijiet tas-sorsi tal-importazzjoni tal-gass, l-iffrankar globali tal-enerġija, il-kapaċità installata tal-produzzjoni għall-enerġija rinnovabbli, it-tnaqqis mistenni fl-emissjonijiet ta’ GHG.

— Referenza tal-miżuri tal-RRP li tikkomplementa jew li hija kkomplementata minnhom (jekk ikun hemm)

L-Istati Membri jenħtieġ li juru l-komplementarjetà bejn il-miżuri kollha inklużi fil-kapitolu tagħhom dwar ir-REPowerEU. Jenħtieġ li jispjegaw b’mod partikolari kif il-miżuri jsaħħu lil xulxin.

Minbarra d-deskrizzjoni tal-miżuri kollha msemmijin fit-taqsimiet ta’ hawn fuq, il-kapitoli REPowerEU jenħtieġ li jispjegaw dwar kif il-kombinazzjoni ta’ dawn il-miżuri kollha hija koerenti, effettiva u proporzjonata sabiex jintlaħqu l-objettivi tar-REPowerEU (l-Artikolu 21c(2)(c) tal-Proposta tal-Kummissjoni li temenda r-Regolament RRF).

— Bi tweġiba għar-rekwiżit ta’ “koerenza”, l-Istati Membri huma mistennijin jistabbilixxu r-raġunament tagħhom wara ż-żieda tal-miżuri inklużi fil-Kapitolu REPowerEU ma’ dawk diġà eżistenti jew ippjanati. Jenħtieġ li jispjegaw għaliex dawn il-miżuri jimlew il-lakuni li fadal fil-livell nazzjonali u/jew tal-UE, li l-miżuri preċedenti għadhom ma jindirizzawx.

— Fir-rigward tal-kriterju tal-“effettività”, għandu jiġi indirizzat għaliex u kif il-miżuri tar-REPowerEU huma ġeneralment adattati sew għall-finijiet imsemmija hawn fuq.

— Sabiex jipprovdu argument sodisfaċenti ta’ “proporzjonalità”, l-Istati Membri jenħtieġ li jiddeskrivu kif il-miżuri inklużi fil-Kapitolu tar-REPowerEU huma proporzjonati ma’ dak li huwa meħtieġ biex jintlaħqu l-objettivi tar-REPowerEU, u kif l-ibbilanċjar tal-interessi leġittimi jappoġġa l-miżuri inkwistjoni.

Jenħtieġ li l-Istati Membri jipprovdu analiżi kwantitattiva tal-kontribut tal-miżuri REPowerEU tagħhom għall-mira stabbilita mill-pjan REPowerEU.

3. Valutazzjoni tal-kapitolu tar-REPowerEU

Kif stabbilit fl-Artikolu 21c(4) tal-proposta sabiex jiġi emendat ir-Regolament RRF, id-dispożizzjonijiet l-oħrajn tar-Regolament RRF għandhom ikunu applikabbli mutatis mutandis għar-riformi u għall-investimenti tal-kapitolu tar-REPowerEU, sakemm ma jkunx previst mod ieħor. Għaldaqstant, ir-riformi u l-investiment inklużi fil-kapitolu tar-REPowerEU u ffinanzjati mill-RRF jikkostitwixxu parti integrali mill-RRPs. Jenħtieġ li jissodisfaw il-kundizzjonijiet kollha tal-Artikolu 18 u huma soġġetti għall-kriterji ta’ valutazzjoni stabbiliti fl-Artikolu 19 u fl-Anness V, sakemm ma jkunx speċifikat mod ieħor, b’mod partikolari fir-rigward tat-ittaggjar diġitali skont l-Artikolu 19(3)(f) u t-Taqsima 2.6 tal-Anness V tar-Regolament RRF.

A) Eżenzjoni mill-obbligu li jingħata kontribut għall-mira diġitali ta’ 20 %

Mingħajr preġudizzju għal dan ta’ hawn fuq, f’konformità mal-Artikolu 21c(3) tal-proposta biex jiġi emendat ir-Regolament RRF, ir-riformi u l-investimenti inklużi fil-kapitoli REPowerEU li għandhom jiġu ffinanzjati mill-RRF se jkunu soġġetti għall-metodoloġija tal-ittaggjar diġitali stabbilita fl-Artikolu 19(3)(f) u fl-Anness VII tar-Regolament RRF, madankollu l-appoġġ għall-miżuri fl-ambitu tal-kapitolu REPowerEU mhux se jitqies fil-kalkolu ta’ jekk il-mira diġitali ta’ 20 % tkunx intlaħqet. Minħabba l-urġenza mingħajr preċedent u l-importanza tal-isfidi tal-enerġija li l-Unjoni qed tiffaċċja, tali eżenzjoni hija neċessarja sabiex jiġi żgurat li l-ittaggjar diġitali ma jnaqqasx il-kapaċità tal-Istati Membri li jiffinanzjaw il-miżuri li jikkontribwixxu għall-objettivi tar-REPowerEU.

Għalkemm ir-riformi u l-investimenti mressqin fil-kapitolu tar-REPowerEU huma eżentati mill-kalkolu tal-mira diġitali, l-Istati Membri huma mistiedna jippresentaw investimenti diġitali rilevanti għall-objettivi tar-REPowerEU. Investimenti bħal dawn jistgħu jinkludu, pereżempju:

— Id-diġitalizzazzjoni tan-netwerks tal-enerġija, inkluż il-grilja intelliġenti;

— L-użu ta’ miters intelliġenti, ta’ ċċarġjar intelliġenti u ta’ sistemi u ta’ sensuri ta’ ġestjoni intelliġenti flimkien ma’ xogħlijiet ta’ rinnovazzjoni għall-effiċjenza enerġetika;

— In-newtralità klimatika taċ-ċentri tad-data u n-networks u l-użu mill-ġdid tas-sħana mormija tagħhom;

— Iċ-ċibersigurtà għas-sistema tal-enerġija, li hija vitali mill-perspettiva tas-sigurtà tal-provvista;

— Infrastrutturi tad-data li jippermettu żvilupp mifrux tar-rispons tad-domanda (eż. bl-Ispazju Komuni Ewropew tad-Data dwar l-Enerġija) u l-ħżin tal-enerġija;

— Miżuri għad-diġitalizzazzjoni tat-trasport li huma parzjalment dedikati għat-tnaqqis tal-emissjonijiet ta’ gassijiet serra;

— Ħiliet jew applikazzjonijiet diġitali għall-awtonomizzazzjoni tal-konsumatur tal-enerġija.

Finalment, sabiex jiġu rrispettati l-ambizzjonijiet diġitali tal-RRF, l-ittaggjar diġitali se jibqa’ applikabbli għall-appoġġ kollu għall-miżuri ppreżentati fir-reviżjonijiet tal-RRPs li jaqgħu barra mill-kamp ta’ applikazzjoni tal-Artikolu 21c(1) tar-Regolament RRF.

B) Kriterju ta’ valutazzjoni addizzjonali relatat mal-objettivi tar-REPowerEU

Barra minn hekk, ir-riformi u l-investimenti inklużi fil-kapitoli REPowerEU u ffinanzjati mill-RRF se jiġu vvalutati skont it-12-il kriterju ta’ valutazzjoni addizzjonali, stabbiliti fit-Taqsima 2.12 tal-Anness V tal-emenda proposta għar-Regolament RRF, b’rabta mal-kontribut effettiv tagħhom għall-objettivi tar-REPowerEU. Skont l-Anness V tal-proposta tal-Kummissjoni, dan il-kriterju jista’ jitqies bħala ssodisfat jekk dawn il-miżuri jissodisfaw wieħed minn dawn l-objettivi:

— it-titjib tal-infrastruttura u l-faċilitajiet tal-enerġija biex jissodisfaw il-ħtiġijiet immedjati tas-sigurtà tal-provvista għaż-żejt u l-gass, b’mod partikolari biex jippermettu d-diversifikazzjoni tal-provvista fl-interess tal-Unjoni kollha kemm hi;

— it-tisħiħ tal-effiċjenza enerġetika fil-bini, id-dekarbonizzazzjoni tal-industrija, iż-żieda fil-produzzjoni u l-uptake tal-biometan sostenibbli u tal-idroġenu rinnovabbli u ħieles mill-fjuwils fossili u żieda fis-sehem tal-enerġija rinnovabbli;

— l-indirizzar tal-konġestjonijiet interni u transfruntiera tat-trażmissjoni tal-enerġija, b’mod partikolari billi jinbnew rabtiet ma’ Stati Membri oħra, jew appoġġ għat-trasport b’emissjonijiet żero u l-infrastruttura tiegħu, inklużi l-ferroviji;

— appoġġ tal-objettivi ta’ hawn fuq permezz ta’ rikwalifikazzjoni aċċellerata tal-forza tax-xogħol lejn ħiliet ekoloġiċi u appoġġ tal-ktajjen tal-valur f’materjali importanti u teknoloġiji marbutin mat-tranżizzjoni ekoloġika;

u jissodisfaw ukoll din il-kundizzjoni:

— Il-komplementarjetà u l-kontribuzzjoni sinifikanti tar-riformi u tal-investimenti inklużi fil-kapitolu tar-REPowerEU (l-Artikolu 21c(1)), flimkien mal-miżuri deskritti l-oħrajn (21c(2)(a) u (b)), sabiex tinkiseb id-diversifikazzjoni tal-provvista tal-enerġija tal-Unjoni jew it-tnaqqis tad-dipendenza fuq il-fjuwils fossili qabel l-2030.

C) Kejl tal-impatt

L-Istati Membri għandhom juru li l-investimenti u r-riformi se jiksbu l-objettivi tar-REPowerEU billi jkejlu:

— It-tnaqqis fl-importazzjonijiet ta’ fjuwils fossili mir-Russja;

— Għall-importazzjonijiet tal-gass, stima tat-tnaqqis f’biljun metru kubu ffrankat mir-Russja b’miżuri ekwivalenti;

— It-tnaqqis stmat fil-konsum tal-enerġija;

— Il-modernizzazzjoni tal-infrastruttura tal-grilja lejn id-diċentralizzazzjoni, lejn l-integrazzjoni tas-suq jew lejn it-titjib tas-sigurtà tal-provvista.

Il-kapitolu tar-REPowerEU għandu jinkludi tabella li tindika n-natura ta’ kull miżura (jiġifieri miżura ġdida jew modifikata, miżuri eżistenti tal-RRP, miżuri ffinanzjati minn sorsi oħra), l-impatt mistenni tagħhom fuq it-tnaqqis fl-importazzjonijiet tal-gass naturali mir-Russja, espress f’biljun metru kubu.

Isem tal-miżura It-tnaqqis mistenni fl-importazzjonijiet tal-gass naturali mir-Russja fl-2027 meta mqabbel mal-2019 (f’biljun metru kubu) Riforma X Investiment Y Totali

D) Il-prinċipju “la tagħmilx ħsara sinifikanti” (DNSH)

Skont il-proposta tal-Kummissjoni, il-miżuri li jtejbu l-infrastruttura u l-faċilitajiet tal-enerġija biex jissodisfaw il-ħtiġijiet immedjati tas-sigurtà tal-provvista għaż-żejt u għall-gass, b’mod partikolari biex jippermettu d-diversifikazzjoni tal-provvista fl-interess tal-Unjoni kollha kemm hi, mhux se jkollhom bżonn jikkonformaw mal-prinċipju DNSH. Dan jikkonċerna b’mod partikolari l-investimenti fil-kapaċitajiet tal-proċessar tal-gass u taż-żejt li huma kritiċi sabiex jiġi żgurat tnaqqis rapidu ħafna fid-dipendenza fuq il-fornituri Russi. Din id-deroga tikkonċerna l-miżuri meħtieġa biex tiġi ggarantita s-sigurtà tal-provvista fuq terminu qasir, u jenħtieġ li ma xxekkilx il-progress ġenerali lejn il-miri klimatiċi għall-2050, filwaqt li jitqiesu l-pjanijiet nazzjonali għall-enerġija u l-klima.

Il-miżuri l-oħrajn kollha relatati mal-objettivi tar-REPowerEU jeħtieġ li jikkonformaw mal-prinċipju DNSH, f’konformità mar-Regolament RRF. B’mod ġenerali, il-konformità mal-prinċipju ta’ DNSH tappoġġa l-ilħuq tal-objettivi tar-REPowerEU f’konformità mal-prinċipji ta’ gwida li ġejjin:

— Il-miżuri li għalihom hemm alternattiva teknoloġikament u ekonomikament fattibbli b’impatt ambjentali baxx ġeneralment jikkonformaw mal-prinċipju DNSH, b’mod partikolari dawk li ma humiex ibbażati fuq fjuwils fossili bħal sorsi tal-enerġija rinnovabbli. Dan mhux biss inaqqas id-dipendenza fuq l-importazzjoni tal-fjuwils fossili mir-Russja, iżda jtejjeb ukoll il-kwalità ambjentali.

— Għal miżuri li għalihom ma hemm l-ebda alternattiva teknoloġikament u ekonomikament fattibbli b’impatt ambjentali baxx, l-Istati Membri jistgħu juru li jikkonformaw mal-prinċipju DNSH billi jipproponu l-aħjar livelli disponibbli ta’ prestazzjoni ambjentali fis-settur. Dan jista’ jinkludi attivitajiet u assi li jużaw anqas fjuwils fossili jew l-ebda fjuwils fossili. Għalhekk, il-prinċipju DNSH jappoġġa t-tnaqqis tad-dipendenza fuq l-importazzjoni, u b’hekk jikkontribwixxi għall-objettivi tar-REPowerEU.

Dawn il-prinċipji jappoġġaw b’mod partikolari t-tieni pilastru tar-REPowerEU, li jitlob investiment f’sistema integrata tal-enerġija mifruxa mal-Unjoni bbażata l-aktar fuq l-enerġija rinnovabbli u effiċjenza enerġetika ogħla b’mod sinifikanti sabiex titnaqqas id-dipendenza tal-UE fuq il-fjuwils fossili.

Ħafna miżuri li jappoġġaw l-objettivi tar-REPowerEU diġà ġew inklużi fil-pjanijiet għall-irkupru u r-reżiljenza adottati u nstabu konformi mal-prinċipju DNSH. Dawn jinkludu miżuri għall-promozzjoni tal-enerġija rinnovabbli, għall-varar ta’ infrastruttura tal-enerġija flessibbli li tibqa’ valida fil-futur u għaż-żieda tal-effiċjenza enerġetika. Sabiex tiġi ffaċilitata t-tħejjija tal-pjanijiet modifikati, l-eżempji ta’ hawn taħt juru kif għandha tiġi żgurata l-konformità mal-prinċipju ta’ “la tagħmilx ħsara sinifikanti” għall-objettiv ta’ mitigazzjoni tat-tibdil fil-klima għal miżuri ulterjuri tar-REPowerEU.

Dekarbonizzazzjoni tal-industrija: Skont l-RRF, f’konformità man-Nota ta’ Qiegħ il-Paġna 27 tal-Gwida Teknika, miżuri li jappoġġaw installazzjonijiet li huma koperti mill-Iskema tal-UE għall-Iskambju ta’ Kwoti tal-Emissjonijiet (ETS) għandhom jiksbu emissjonijiet ta’ GHG imbassrin li huma iktar baxxi sew mill-parametri referenzjarji rilevanti (7) . Filwaqt li għal xi wħud minn dawn l-attivitajiet, ma hemm l-ebda alternattiva teknoloġikament u ekonomikament fattibbli b’impatt ambjentali baxx attwalment disponibbli, dan l-approċċ jappoġġa t-tnaqqis tal-użu tal-fjuwils fossili, u b’hekk inaqqas id-dipendenza tal-UE fuq l-importazzjoni. Għall-produzzjoni tal-idroġenu, huwa mħeġġeġ l-użu ta’ sorsi ta’ enerġija rinnovabbli.

Elettrifikazzjoni akbar : Il-Gwida Teknika dwar id-DNSH tiddikjara li l-miżuri li jippromwovu elettrifikazzjoni akbar (eż. l-industrija, it-trasport, il-bini) jitqiesu kompatibbli mal-kriterju DNSH għall-mitigazzjoni tat-tibdil fil-klima, dment li l-Istati Membri jiġġustifikaw li elettrifikazzjoni akbar tkun akkumpanjata minn kapaċità akbar ta’ ġenerazzjoni tal-enerġija rinnovabbli fil-livell nazzjonali. L-Istati Membri jistgħu jinkludu fil-pjanijiet modifikati tagħhom miżuri (addizzjonali) li jkomplu jappoġġaw aktar elettrifikazzjoni tas-setturi ewlenin, li – flimkien mal-elettriku minn sorsi rinnovabbli – hija mistennija li tappoġġa direttament l-objettivi tar-REPowerEU.

II. Gwida ġenerali għall-modifika tal-RRPs

It-taqsimiet ta’ hawn taħt jipprovdu ħarsa ġenerali lejn l-elementi li l-Istati Membri jenħtieġ li jirriflettu fl-RRP modifikat tagħhom. Din il-gwida tindirizza l-mistoqsijiet li tqajmu l-aktar ta’ spiss mill-Istati Membri u tipprovdi gwida prattika dwar kif għandu jiġi strutturat l-addendum għall-RRP f’konformità mar-rekwiżiti tal-Artikolu 18 tar-Regolament RRF.

Sabiex tiġi żgurata l-konsistenza fil-preżentazzjoni tal-addendum u tal-RRP, l-istruttura ta’ hawn taħt issegwi l-Gwida tal-RRP ta’ Jannar 2021. L-Istati Membri huma mħeġġin ikomplu jużaw l-istess struttura għall-RRPs tagħhom u jillimitaw il-bidliet fit-taqsimiet tal-RRPs.

1. Objettivi tal-modifiki

F’din it-taqsima, jenħtieġ li l-Istati Membri jispjegaw ir-raġunijiet li fuqhom ikunu bbażati l-bidliet proposti għall-RRP li jkunu adottaw qabel.

Il-ġustifikazzjoni li għandha tiġi pprovduta tiddependi fuq in-natura u fuq l-iskop ta’ dawk il-bidliet, kif deskritt fil-Parti I ta’ dan id-dokument. Għalhekk, l-Istati Membri għandhom jindikaw il-bażi legali għal kull bidla, jiġifieri, jekk hijiex relatata ma’ talba għal self, ma’ aġġornament skont l-Artikolu 18(2) sabiex titqies il-kontribuzzjoni finanzjarja riveduta, u/jew ma’ emenda skont l-Artikolu 21 minħabba ċirkostanzi oġġettivi. Minħabba ż-żmien u r-riżorsi konsiderevoli li l-Kummissjoni u l-awtoritajiet nazzjonali jridu jiddedikaw għal dan il-proċess, kull Stat Membru huwa mistieden jikkombina l-modifiki previsti kollha għall-pjan tiegħu f’talba waħda. L-għażla tal-bażi legali jkollha impatt fuq il-livell ta’ bidliet li l-Istati Membri jistgħu jagħmlu u l-kundizzjonijiet li jeħtieġ li jissodisfaw sabiex l-RRP modifikat jikseb valutazzjoni pożittiva. Jekk ir-reviżjoni tkun motivata minn aktar minn raġuni waħda, l-Istat Membru jkollu bżonn jartikola b’mod ċar kif jissodisfa l-kundizzjonijiet u jipprovdi l-ġustifikazzjonijiet mehmużin ma’ kull waħda minnhom (eż. il-ħtiġijiet finanzjarji addizzjonali għat-talba ta’ self skont l-Art. 14 u ċ-ċirkostanzi oġġettivi li jipprevjenu l-implimentazzjoni tal-pjan (jew ta’ parti minnu) skont l-Art. 21).

A) Rispons komprensiv u bbilanċjat b’mod adegwat għas-sitwazzjoni ekonomika u soċjali / kontribuzzjoni għas-6 pilastri

L-RRP modifikat għandu jkompli jirrappreżenta rispons komprensiv u bbilanċjat b’mod adegwat għas-sitwazzjoni ekonomika u soċjali u jikkontribwixxi b’mod xieraq għas-sitt pilastri kollha fl-Artikolu 3 tar-Regolament RRF. Għalhekk, il-bidliet fil-pjan inizjali għandhom iżommu dan il-bilanċ, jew, jekk jimmodifikawh, ikunu ġustifikati billi juru li dan ikun konformi mal-isfidi l-ġodda li qegħdin jiffaċċjaw u/jew mal-allokazzjoni finanzjarja l-ġdida tal-Istat Membru. Għal dak l-għan, l-Istati Membri għandhom jiddeskrivu kif l-RRP modifikat għadu jirrappreżenta rispons komprensiv u bbilanċjat b’mod adegwat għas-sitwazzjoni ekonomika u soċjali tal-Istat Membru kkonċernat. Jekk il-bidliet fil-pjan ikunu marġinali, l-Istati Membri jistgħu sempliċiment jassumu li l-kontribuzzjoni għas-sitt pilastri tkompli tkun ibbilanċjata mingħajr il-ħtieġa li jipprovdu spjegazzjonijiet addizzjonali dettaljati.

Jenħtieġ li l-Istati Membru jorbtu l-miżuri l-ġodda mal-pilastri rilevanti, billi jispjegaw kif se jikkontribwixxu għalihom. Jekk il-pjan modifikat ineħħi jew inaqqas ċerti miżuri, għandu jispjega kif il-kontribuzzjoni ġenerali tal-pjan lejn il-pilastri affettwati tibqa’ biżżejjed. Fejn rilevanti, din l-ispjegazzjoni għandha tibbaża rabta bejn il-miżuri mneħħijin u kwalunkwe miżura ġdida proposta bħala sostituzzjoni għal tal-ewwel, b’referenza għall-pilastri affettwati.

L-ispjegazzjonijiet ipprovduti għandhom iqisu kif xieraq kwalunkwe żvilupp ġdid fl-Istat Membru jew fil-politiki tal-UE li jaffettwa s-sitt pilastri. L-Istati Membri huma mħeġġin b’mod speċjali jikkunsidraw l-impatt tal-aħħar żviluppi ġeopolitiċi, fuq il-kontribut tal-pjan għall-pilastru tat-tranżizzjoni ekoloġika, fid-dawl tal-objettivi tar-REPowerEU. F’dan il-kuntest, l-addenda b’miżuri addizzjonali li jkopru biss wieħed jew tnejn mill-pilastri huma aċċettabbli, sakemm dan ikun ġustifikat mill-isfidi l-ġodda li jiffaċċjaw l-Istati Membri.

B) Rabta mas-CSRs u mas-Semestru Ewropew

L-RRP modifikat għandu jqis l-isfidi kollha identifikati fis-CSRs rilevanti, inklużi dawk mogħtijin fiċ-ċikli tas-Semestru Ewropew tal-2019 u tal-2020 u f’ċikli sussegwenti tas-Semestru sad-data ta’ sottomissjoni tal-RRP modifikat (8). Is-CSRs maħruġa fiċ-ċiklu tal-2022 se jkunu partikolarment rilevanti. Ir-rapporti tal-pajjiżi tal-2022 jiddeskrivu l-implimentazzjoni tal-miżuri inklużi fl-RRPs u jidentifikaw sfidi importanti pendenti jew emerġenti ġodda li ma jkunux koperti biżżejjed fl-RRPs, li huma l-bażi għas-CSRs tal-2022.

Kif enfasizzat fit-Taqsima I, ir-reviżjonijiet ’l isfel tal-kontribuzzjoni finanzjarja massima ma jaffettwawx il-ħtieġa li jiġu indirizzati s-CSRs rilevanti kollha jew subsett sinifikanti tagħhom. Għalhekk, RRP modifikat ikollu jżomm l-istess livell ta’ ambizzjoni bħal fil-pjan adottat qabel,

Għal dawk l-Istati Membri li jitolbu self jew li jaraw żieda (sostanzjali) tal-kontribuzzjoni finanzjarja massima tal-RRF tagħhom, is-sett sħiħ tas-CSRs tal-2019, tal-2020 u tal-2022 jeħtieġ li jitqies meta jsiru żidiet mal-pjan inizjali. Dan japplika, b’mod partikolari l-ħtiġijiet addizzjonali ta’ riforma u investiment identifikati fl-eżerċizzju tas-Semestru Ewropew 2022, inklużi dawk relatati mal-ħtieġa li jitnaqqsu d-dipendenzi fuq l-enerġija. Il-preżentazzjoni tal-addenda hija wkoll l-opportunità sabiex jiġu indirizzati l-isfidi identifikati fiċ-ċikli preċedenti tas-Semestru Ewropew li jkunu indirizzati parzjalment biss jew li ma jkunux ġew indirizzati fl-RRP adottat.

Meta jkunu qegħdin iħejju l-addendum tagħhom, l-Istati Membri jenħtieġ li jiżguraw li l-impatt tal-bidliet proposti fuq is-sostenibbiltà fiskali jkun konsistenti mas-CSR tal-2022 b’rabta ma’ kwistjonijiet fiskali u fiskali-strutturali, kif approvati mill-Kunsill. Meta jivvalutaw u jippreżentaw l-impatt fiskali tal-modifiki proposti lill-RRP tagħhom, l-Istati Membri li l-munita tagħhom hija l-euro jenħtieġ li jiżguraw li l-miżuri aġġornati fl-RRP ikunu konsistenti mal-prijoritajiet identifikati fl-aktar rakkomandazzjoni riċenti dwar il-politika ekonomika taż-żona tal-euro, kif adottata mill-Kunsill.

C) L-impatt ġenerali tal-RRP

F’konformità mal-gwida tal-2021 dwar l-RRPs, l-Istati Membri għandhom jispjegaw sa liema punt il-bidliet proposti jkunu mistennijin ibiddlu l-impatt ġenerali tal-RRPs tagħhom. Din l-ispjegazzjoni għandha tippreżenta l-impatt mistenni tal-RRP modifikat b’mod ġenerali, filwaqt li jitqiesu l-miżuri miżjudin jew imneħħijin. Fl-applikazzjoni tal-gwida tal-2021 dwar l-RRPs, għandhom jiġu riflessi l-elementi li ġejjin:

— Il-prospetti makroekonomiċi u soċjali;

— L-impatt makroekonomiku u soċjali tal-RRP;

— Is-sostenibbiltà;

— Il-koeżjoni.

L-Istati Membri huma mistednin jipprovdu ċifri aġġornati dwar l-impatt tal-RRPs modifikati tagħhom, sal-punt li jkunu nbidlu b’mod sinifikanti meta mqabblin ma’ dawk ippreżentati bħala parti mill-RRP adottat qabel. Meta jagħmlu dan, l-Istati Membri jistgħu jibbażaw fuq l-informazzjoni pprovduta fil-Programmi Nazzjonali ta’ Riforma tagħhom u jistgħu jużaw kontroreferenzi, jekk ikunu meħtieġa. Il-firxa tal-informazzjoni l-ġdida pprovduta għandha tkun proporzjonata għall-bidliet proposti fl-addendum.

D) Koerenza

L-impatt tal-bidliet proposti fuq il-koerenza tal-RRP modifikat jenħtieġ li jiġi ppreżentat billi jiġu spjegati l-interazzjonijiet bejn miżuri ġodda jew modifikati u dawk inklużi fl-RRP adottat qabel, billi ssir referenza kemm għall-miżuri miżmumin kif ukoll għall-miżuri rtirati fil-pjan modifikat. L-Istati Membri huma mistidnin jispjegaw ukoll kif jinżamm il-bilanċ ġenerali bejn ir-riformi u l-investimenti. Miżuri ġodda jew modifikati ma għandhomx joħolqu inkonsistenzi u ma għandhomx jaggravaw il-koerenza ġenerali tal-RRP.

E) L-ugwaljanza bejn il-ġeneri u l-opportunitajiet indaqs għal kulħadd

L-Istati Membri għandhom jiddeskrivu kif il-bidliet jaffettwaw il-kontribuzzjoni tal-RRPs modifikati tagħhom għall-objettivi tal-ugwaljanza bejn il-ġeneri u l-opportunitajiet indaqs għal kulħadd. Fil-kuntest tal-iżviluppi reċenti, il-mitigazzjoni tar-riskji tal-faqar enerġetiku hija ta’ importanza vitali.

L-Istati Membri għandhom isegwu l-gwida tal-2021 dwar l-RRPs għal dan l-għan filwaqt li jirriflettu wkoll l-iżviluppi reċenti billi, pereżempju:

— Jikkunsidraw kif dawn l-objettivi għandhom jiġu kkunsidrati bl-aħjar mod fil-proċess ta’ implimentazzjoni u ta’ monitoraġġ, filwaqt li jqisu l-esperjenza miġbura s’issa fl-implimentazzjoni tal-pjanijiet tagħhom.

— Jipprovdu għall-involviment ta’ korpi tal-ugwaljanza u tan-nondiskriminazzjoni fl-implimentazzjoni tal-RRPs, pereżempju bħala parti mill-korpi ta’ monitoraġġ rilevanti.

— Jirriflettu aħjar dawn l-objettivi fl-objettivi intermedji u fil-miri riveduti, pereżempju billi jiddiżaggregawhom skont il-ġeneru, l-età, id-diżabilità, jew l-oriġini razzjali jew etnika, fejn possibbli.

Il-firxa tal-informazzjoni l-ġdida pprovduta għandha tkun proporzjonata għall-bidliet proposti fl-addendum.

F) Proġetti transfruntiera u multinazzjonali

Il-biċċa l-kbira tal-RRPs adottati jinkludu inizjattivi multinazzjonali jew transfruntiera. Dan jinkludi b’mod partikolari l-parteċipazzjoni fi Proġetti Importanti ta’ Interess Ewropew Komuni (IPCEIs) f’konformità mar-regoli tal-UE dwar l-Għajnuna mill-Istat. Fil-kuntest tar-reviżjoni possibbli tal-RRPs tagħhom, l-Istati Membri huma ferm imħeġġin jikkunsidraw it-tisħiħ tal-appoġġ għall-inizjattivi transfruntiera jew inizjattivi multinazzjonali, b’mod partikolari dawk allinjati mal-objettivi tar-REPowerEU.

G) L-għajnuna mill-Istat

Ir-regoli dwar l-għajnuna mill-Istat japplikaw bis-sħiħ għar-riformi u għall-investimenti addizzjonali jew riveduti. Hija r-responsabbiltà ta’ kull Stat Membru li jiżgura li tali riformi u investimenti jikkonformaw mar-regoli tal-UE dwar l-għajnuna mill-Istat u jsegwu l-proċeduri applikabbli dwar l-għajnuna mill-Istat. Jeħtieġ li l-Istati Membri jqisu l-qafas regolatorju tal-għajnuna mill-Istat, inklużi l-Linji Gwida tal-2022 dwar il-Klima, l-Enerġija u l-Għajnuna Ambjentali (“CEEAG”) (9) meta jfasslu l-RRPs tagħhom. Barra minn hekk, ir-Regolament għall-Eżenzjoni Ġenerali Sħiħa (“GBER”) jistipula kategoriji speċifiċi ta’ għajnuna mill-Istat li huma kompatibbli mat-Trattat, dment li jissodisfaw kundizzjonijiet ċari, u jeżenta dawn il-kategoriji mir-rekwiżit ta’ notifika minn qabel lill-Kummissjoni kif ukoll mill-approvazzjoni tagħha. Pereżempju, fir-rigward ta’ miżuri li jikkontribwixxu għall-objettivi tar-REPowerEU, l-Istati Membri huma mħeġġin jikkunsidraw id-dispożizzjonijiet tat-Taqsima 4 tal-GBER dwar l-għajnuna għar-riċerka, għall-iżvilupp u għall-innovazzjoni u t-Taqsima 7 dwar l-għajnuna għall-ħarsien tal-ambjent.

Il-Qafas Temporanju ta’ Għajnuna mill-Istat għall-Kriżijiet adottat mill-Kummissjoni fit-23 ta’ Marzu 2022 sabiex jappoġġa l-ekonomija tal-UE fil-kuntest tal-invażjoni tal-Ukrajna mir-Russja jista’ jkun rilevanti wkoll għall-valutazzjoni tal-għajnuna mill-Istat tal-miżuri tal-RRF f’każijiet individwali, meta l-għajnuna tirrimedja l-effetti ekonomiċi li jsegwu l-agressjoni tar-Russja kontra l-Ukrajna.

Skont il-gwida u l-mudell tal-RRP tal-2021, l-Istati Membri huma mistidnin jispeċifikaw fl-RRPs aġġornati tagħhom għal kull riforma u investiment ġodda jew riveduti jekk iqisux li l-miżura teħtieġ notifika dwar l-għajnuna mill-Istat, u jekk iva, ipprovdi indikazzjoni tal-ħin tan-notifika minn qabel u tan-notifika. Jekk l-Istat Membru jqis li l-miżura ma teħtieġx notifika, l-Istat Membru għandu jinkludi referenza għad-deċiżjoni jew għad-dispożizzjonijiet eżistenti dwar l-awtorizzazzjoni għall-għajnuna mill-Istat fil-GBER jew fir-regolamenti l-oħrajn ta’ eżenzjoni ta’ kategorija kkunsidrati applikabbli għall-miżura, bil-ġustifikazzjonijiet sottostanti, jew deskrizzjoni tar-raġunijiet għaliex il-miżura ma tikkwalifikax bħala għajnuna mill-Istat. Meta jantiċipaw l-iskeda ta’ żmien għat-twettiq tal-objettivi intermedji u tal-miri rilevanti, l-Istati Membri jeħtieġ li jiżguraw żmien suffiċjenti sabiex il-Kummissjoni tiċċara kwalunkwe għajnuna mill-Istat li tista’ tkun preżenti fil-miżuri ta’ investiment rilevanti u li teħtieġ notifika dwar l-għajnuna mill-Istat. Il-Kummissjoni tinsab lesta li tipprovdi gwida preliminari lill-Istati Membri dwar il-konformità ta’ kull investiment previst fl-RRPs modifikati tagħhom mal-qafas regolatorju tal-għajnuna mill-Istat. L-Istati Membri huma mħeġġin jaqsmu l-iskeda ta’ notifika (jew ta’ qabel in-notifika) tagħhom mal-Kummissjoni sabiex jiżguraw antiċipazzjoni suffiċjenti.

Fuq il-bażi tal-esperjenza preċedenti bil-miżuri inklużi fl-RRPs u rieżaminati mill-perspettiva tal-għajnuna mill-Istat, il-komunikazzjoni bikrija mas-servizzi tal-Kummissjoni fit-tħejjija tal-RRPs hija fundamentali għal valutazzjoni rapida tal-għajnuna mill-Istat tal-miżuri notifikati. L-Istati Membri huma mistidnin jinvolvu rwieħhom f’diskussjonijiet mas-servizzi tal-Kummissjoni sabiex jieħdu vantaġġ sħiħ mill-possibbiltajiet mogħtijin mill-oqfsa differenti tal-għajnuna mill-Istat sabiex ifasslu miżuri f’konformità mar-regoli applikabbli.

2. Deskrizzjoni tal-bidliet

Skont il-gwida u l-mudell tal-RRPs tal-2021, din it-taqsima għandha tkun strutturata għal kull komponent. It-taqsima għandha tiġi pprovduta biss għal dawk il-komponenti li jsiru bidliet fihom. Ma għandhiex tirrepeti l-informazzjoni pprovduta f’taqsimiet oħrajn iżda tindika x’bidliet saru meta mqabbla mal-RRP adottat qabel (b’referenzi preċiżi għat-taqsimiet u għall-miżuri rilevanti).

L-Istati Membri jistgħu jibbażaw fuq il-komponenti eżistenti sabiex iżidu ftit riformi u investimenti tal-istess suġġett (eż. miżura ġdida ta’ rinnovazzjoni tal-bini tista’ tiżdied ma’ komponent eżistenti dwar ir-rinnovazzjoni tal-enerġija). L-Istati Membri jistgħu jżidu wkoll komponenti ġodda għal kollox fil-każ ta’ investimenti u ta’ riformi ġodda bi prijoritajiet differenti.

A) Deskrizzjoni tar-riformi u tal-investimenti

Għal kull komponent fejn iseħħu bidliet fil-miżuri sottostanti, l-Istati Membri għandhom jindikaw liema investimenti jew riformi “żdiedu”, “tneħħew” jew “ġew immodifikati” meta mqabbla mal-RRP li fuq il-bażi tiegħu ġiet adottata d-Deċiżjoni ta’ Implimentazzjoni tal-Kunsill (CID) preċedenti.

L-użu ta’ strumenti finanzjarji

L-użu ta’ strumenti finanzjarji, iffinanzjati jew appoġġati minn fondi tal-RRF, inkluż self, jista’ jkun soluzzjoni attraenti sabiex jitwettqu l-investimenti previsti fl-RRPs għal diversi raġunijiet:

— L-istrumenti finanzjarji jistgħu jinkorporaw ir-ripagament tal-kapital riċevut mill-benefiċjarji lura lill-Istat Membru, u b’hekk jillimitaw il-ħolqien ta’ dejn pubbliku fit-tul.

— Jeħtieġ li jippermettu l-użu mill-ġdid tal-flussi, inkluż ir-ripagament tal-kapital, għall-istess objettivi ta’ politika inkluż wara l-2026 u/jew għall-ħlas lura tas-self tal-RRF.

— Jistgħu jservu sabiex jiffinanzjaw ħafna investimenti żgħar f’qafas koerenti u jiffaċilitaw l-involviment ta’ benefiċjarji potenzjali permezz ta’ strutturi ta’ sħab deċentralizzati.

— Jistgħu jgħinu sabiex jiġu sfruttati riżorsi finanzjarji jew koinvestiment addizzjonali, b’mod partikolari minn kumpaniji privati u minn istituzzjonijiet finanzjarji privati.

Mit-22 RRPs adottati sal-aħħar ta’ Frar 2022, 15-il pjan fihom total ta’ 53 strument finanzjarju b’volum ta’ madwar EUR 22,4 biljun, li minnhom EUR 19,9 biljun iffinanzjati b’self tal-RRF. Jappoġġaw temi li huma partikolarment rilevanti fil-kuntest tal-aħħar sfidi ġeopolitiċi, bħat-tranżizzjonijiet ekoloġiċi u diġitali tan-negozji, l-effiċjenza enerġetika, l-innovazzjoni, l-akkomodazzjoni soċjali jew l-agrikoltura. Jinkludu strumenti ffinanzjati (self, ekwità, kważi ekwità/intermedji, kapital ta’ riskju) u dawk mhux iffinanzjati (garanziji u sussidji għar-rata tal-imgħax). L-istrumenti ffinanzjati jammontaw għal madwar EUR 19,2 biljun. Is-sħab ta’ implimentazzjoni jinkludu l-BEI, il-FEI, il-BERŻ, il-banek u l-istituzzjonijiet promozzjonali nazzjonali, l-aġenziji jew il-fondi tal-Istat, il-ministeri, u l-banek kummerċjali.

Fuq il-bażi tal-pjanijiet eżistenti, jista’ jintuża t-tip ta’ strumenti finanzjarji li ġej:

— Strumenti ta’ garanzija għat-tneħħija tar-riskji tal-iskemi ta’ rinnovazzjoni għall-effiċjenza enerġetika

— PPAs għall-investimenti f’sorsi tal-enerġija rinnovabbli

— Investimenti ta’ ekwità f’kumpaniji jew f’fondi ta’ ekwità li jappoġġaw it-tranżizzjoni ekoloġika

L-Anness jipprovdi aktar informazzjoni dwar l-użu ta’ strumenti finanzjarji taħt l-RRF, fuq il-bażi tal-esperjenza miġbura fit-tħejjija u fl-implimentazzjoni tal-RRPs inizjali.

B) Id-dimensjonijiet ekoloġiċi u diġitali

Jenħtieġ li l-Istati Membri jispjegaw sa liema punt l-RRPs modifikati tagħhom jikkontribwixxu għat-tranżizzjoni ekoloġika u għat-tnaqqis tad-dipendenza enerġetika tal-UE, kif ukoll għal tranżizzjoni diġitali valida għall-futur u għal Suq Uniku Diġitali robust, jew jindirizzaw l-isfidi li jirriżultaw minn dan. Dan jista’ jinkludi miżuri ta’ riċerka u ta’ innovazzjoni bi skeda ta’ żmien rilevanti. Iż-żewġ tranżizzjonijiet għandhom jitqiesu li jsaħħu lil xulxin, f’konformità mal-kunċett ta’ tranżizzjonijiet doppji, u jiġu eżaminati b’mod konġunt mill-Kummissjoni.

Id-dimensjoni ekoloġika tal-miżuri tal-RRP tkompli tiġi vvalutata kemm taħt approċċ kwalitattiv (ir-rabta bejn dawk il-miżuri u l-isfidi tal-enerġija, tal-klima u ambjentali ta’ kull Stat Membru) kif ukoll taħt approċċ kwantitattiv (il-kontribuzzjoni totali tal-RRP modifikat għall-objettivi klimatiċi trid tammonta għal tal-anqas 37 % tal-allokazzjoni totali tal-pjan – ara t-taqsima X dwar it-trekkjar klimatiku).

L-Istati Membri huma mistiedna jispjegaw kif l-RRP modifikat tagħhom se jikkontribwixxi biex jintlaħqu l-miri klimatiċi tal-UE minquxa fil-Liġi dwar il-Klima u jqis il-pakketti Fit-for-55 proposti f’Lulju u Diċembru 2021 (10). Il-pakkett Fit-for-55 jistabbilixxi azzjonijiet leġiżlattivi biex il-politiki dwar il-klima, l-enerġija, l-użu tal-art, it-trasport u t-tassazzjoni jkunu adatti għat-tnaqqis tal-emissjonijiet netti ta’ gassijiet serra b’mill-inqas 55 % sal-2030, u biex tinkiseb in-newtralità klimatika li hija minquxa fil-Liġi Ewropea dwar il-Klima.

Id-dimensjoni diġitali tal-miżuri tal-RRP se tkompli tiġi vvalutata wkoll kemm skont approċċ kwalitattiv kif ukoll skont approċċ kwantitattiv. Fid-9 ta’ Marzu 2021, il-Kummissjoni Ewropea ppreżentat “Il-Kumpass Diġitali tal-2030: l-approċċ Ewropew għad-Deċennju Diġitali”, imsejsa fuq erba’ punti kardinali: il-ħiliet, l-infrastrutturi diġitali siguri u sostenibbli, it-trasformazzjoni diġitali tan-negozji, u d-diġitalizzazzjoni tas-servizzi pubbliċi. Tiddefinixxi miri ambizzjużi fil-livell tal-UE għal kull wieħed minn dawn il-punti, b’orizzont għall-2030. Dan kien segwit minn proposta għal Deċiżjoni dwar Programm ta’ Politika għall-2030 “Perkors għad-Deċennju Diġitali”, li mistenni jidħol fis-seħħ sa tmiem l-2022. Il-Programm jistabbilixxi struttura ta’ governanza li biha l-Istati Membri u l-Kummissjoni jikkooperaw b’mod strutturat biex jilħqu l-miri u jiffaċilitaw l-implimentazzjoni ta’ proġetti multinazzjonali. L-Istati Membri huma mistidnin jindikaw kif kwalunkwe miżura addizzjonali jew modifikata li tindirizza t-tranżizzjoni diġitali, jew sfidi li jirriżultaw minnha, jikkontribwixxu għall-erba’ punti kardinali u għall-ilħuq tal-miri tal-2030.

Fir-rigward tal-approċċ kwantitattiv, il-kontribuzzjoni totali tal-RRP modifikat għall-objettivi diġitali trid tammonta għal tal-anqas 20 % tal-allokazzjoni totali tal-pjan.

C) Trekkjar klimatiku u ttaggjar diġitali s

Il-mira klimatika ta’ 37 % u l-mira diġitali ta’ 20 % stabbiliti fil-punti (e) u (f) tal-Artikolu 19(3) tar-Regolament RRF jibqgħu obbligatorji f’każ ta’ bidliet fl-RRP, irrispettivament mir-raġunijiet li jwasslu għal dawk il-bidliet (esklużi l-kostijiet tal-miżuri inklużi fil-kapitolu REPowerEU fir-rigward tal-ittaggjar diġitali). Għalhekk, huwa importanti li l-Istati Membri jqisu l-allokazzjoni totali tal-RRPs meta jintroduċu reviżjonijiet għall-RRPs tagħhom, inkluż kull meta l-kontribuzzjoni finanzjarja riveduta tkun żdiedet jew naqset.

Il-gwida għall-RRPs tal-2021 għadha valida u, għalhekk, għal kull miżura ġdida jew modifikata, l-Istati Membri għandhom jispjegaw il-kontribut għall-miri klimatiċi u diġitali. Se tkun meċessarja valutazzjoni ġdida tal-ittaggjar sabiex tiġi vverifikata l-kisba kontinwa taż-żewġ miri f’każ li jinbidel il-kost totali stmat tal-RRP, jew il-kost ta’ kwalunkwe miżura b’tikketta klimatika jew diġitali. Se jkollha ssir valutazzjoni tal-ittaggjar ukoll f’każ ta’ kwalunkwe bidla fl-ambitu, fin-natura jew fid-disinn inizjali ta’ miżura eżistenti.

Ta’ min jinnota li ż-żewġ miri huma kkalkolati għall-RRP modifikat kollu kemm hu, li jikkonsisti kemm mill-RRP adottat qabel kif ukoll mill-addendum, esklużi l-kostijiet tal-miżuri inklużi fil-kapitolu REPowerEU fir-rigward tal-ittaggjar diġitali. Il-kontribuzzjonijiet klimatiċi u diġitali jiġu kkalkolati mill-ġdid għall-RRP modifikat filwaqt li jitqiesu l-bidliet li saru għall-miżuri fl-RRP u fil-kost totali stmat modifikat. Il-kontribuzzjoni klimatika titqabbel mal-allokazzjoni totali tal-RRP, inkluż il-kapitolu tar-REPowerEU. Il-kontribuzzjoni diġitali titqabbel mal-allokazzjoni totali tal-RRP, bl-esklużjoni tal-ammonti għar-riformi u għall-investimenti fil-kapitolu tar-REPowerEU.

Fuq il-bażi tal-esperjenza bl-24 pjan ivvalutati b’mod pożittiv sal-aħħar ta’ April 2022, għal miżuri li jkopru diversi oqsma bħal fil-każ ta’ miżuri orizzontali, hemm il-ħtieġa li jiġu applikati t-trekkjar klimatiku u l-ittaggjar diġitali fejn rilevanti fil-livell tas-submiżura (parti distinta ta’ miżura marbuta ma’ qasam ta’ intervent speċifiku) bl-użu ta’ oqsma ta’ intervent differenti (skont l-Annessi VI u VII tar-Regolament RRF).

Barra minn hekk, ta’ min ifakkar li l-punti (e) u (f) tal-Artikolu 19(3) tar-Regolament RRF u l-Annessi VI u VII jistabbilixxu l-koeffiċjenti applikabbli għall-kalkolu tal-appoġġ għall-miri klimatiċi u diġitali. Skont dawk id-dispożizzjonijiet, il-koeffiċjenti għall-appoġġ għall-objettivi klimatiċi jistgħu jiżdiedu (sa ammont totali ta’ 3 % għall-ittaggjar klimatiku), dment li jkunu akkumpanjati minn miżuri li jżidu l-impatt tagħhom. L-Istati Membri għandhom jiġġustifikaw biżżejjed l-użu ta’ tali dispożizzjonijiet, fejn rilevanti.

L-Istati Membri għandhom jiddeskrivu l-approċċ speċifiku li jipproponu għall-ittaggjar ta’ tali miżuri. Il-Kummissjoni tista’ tgħin lill-Istati Membri jirkupraw eżempji ta’ kif miżuri simili ġew ittaggjati fl-RRPs li qabel kienu adottati mill-Kunsill.

D) La tagħmilx ħsara sinifikanti (DNSH)

Il-Gwida Teknika dwar id-DNSH (2021/C 58/01) li tistabbilixxi l-prinċipji ta’ gwida u l-modalitajiet għall-applikazzjoni tal-prinċi